44 kematian dicatat, tertinggi sejak pandemik dengan 4,140 kes baharu

Kementerian Kesihatan Malaysia (KKM) hari ini melaporkan 4,140 kes Covid-19 baharu dalam tempoh 24 jam sehingga jam 12 tengah hari tadi, menjadikan jumlah kes positif keseluruhan kini 466,330.

Pada masa sama, negara turut turut merekodkan kes kematian tertinggi setakat ini, kali kedua dalam tempoh seminggu iaitu 44 kes membabitkan 43 rakyat tempatan dan seorang warga asing.

Kes kematian tertinggi sebelum ini dicatat pada 12 Mei apabila 39 kes direkodkan.

Ketua Pengarah Kesihatan Tan Sri Dr Noor Hisham Abdullah berkata dalam tempoh hari ini, Selangor kekal merekodkan jumlah kes harian tertinggi dengan 1,507 kes diikuti Johor (433) dan Kuala Lumpur (398).

Sehingga kini, jumlah keseluruhan kes kematian membabitkan Covid-19 di negara ini ialah 1,866 kes atau 0.40 peratus.

Seramai 482 pesakit kini dirawat di Unit Rawatan Rapi (ICU) dengan 250 kes memerlukan alat bantuan pernafasan.

“Kementerian Kesihatan merekodkan 3,432 kes pulih dan dibenarkan pulang, menjadikan jumlah keseluruhan kes sembuh sebanyak 422,329 kes (90.6 peratus) manakala 42,135 kes masih aktif,” katanya.


Jepun sahkan kes pertama cacar monyet

Jepun mengesahkan kes pertama cacar monyet pada Isnin melibatkan seorang lelaki berusia 30-an di Tokyo, lapor agensi berita Kyodo memetik kerajaan metropolitan Tokyo.

Lelaki itu telah berkunjung ke negara Eropah pada akhir Jun hingga pertengahan Julai, dan beliau disahkan kontak rapat kepada seorang pesakit cacar monyet, lapor Bernama.

Lelaki itu telah dimasukkan ke hospital, dan mengalami gejala demam, sakit kepala dan ruam sejak 15 Julai.

Para pegawai kerajaan mengadakan mesyuarat bagi membincangkan langkah yang perlu diambil untuk berdepan wabak cacar monyet di negara itu selepas Pertubuhan Kesihatan Sedunia (WHO) pada Sabtu mengisytiharkan wabak penyakit berjangkit itu sebagai kecemasan kesihatan global.

Jangkitan telah dilaporkan di luar Afrika Tengah dan Barat sejak Mei, di mana penyakit itu adalah endemik.

Simptom termasuk demam, ruam, kulit melecet dan nodus limfa bengkak akan kelihatan selepas tempoh inkubasi dari lima hingga 21 hari.


Singapura sumbang bantuan banjir AS$50,000 kepada Pakistan

Kerajaan Singapura akan menyumbang US$50,000 sebagai menyokong usaha mengumpul dana awam Palang Merah Singapura (SRC) untuk krisis kemanusiaan akibat bencana banjir di Pakistan, menurut Kementerian Luar republik itu.

Kementerian itu dalam satu kenyataan hari ini memaklumkan sumbangan Kerajaan Singapura akan menambah ikrar SRC sebanyak S$50,000 untuk menyokong keperluan segera termasuk makanan, tempat perlindungan kecemasan, penyelesaian air bersih dan sanitasi, dan barangan kebersihan kepada komuniti terjejas, lapor Bernama.

Pakistan pada 26 Ogos dilaporkan merayu bantuan antarabangsa bagi menangani bencana banjir yang menyebabkan lebih 30 juta orang kehilangan tempat tinggal.

Negara itu mengalami lapan kitaran hujan lebat pada musim tengkujuh, kata Menteri Perubahan Iklim Pakistan Sherry Rehman.

Pakistan lazimnya hanya mengalami tiga hingga empat kitaran hujan monsun.

Menurut laporan Agensi Anadolu, sepanjang 24 jam yang lalu, 36 orang terkorban di seluruh Pakistan, menjadikan jumlah keseluruhan korban seramai 1,162.

Daripada jumlah kematian terbaharu itu 19 dilaporkan dari kawasan selatan wilayah timur laut Punjab.

Menurut Pihak Berkuasa Pengurusan Bencana Negara (NDMA), sembilan korban dilaporkan di wilayah Khyber Pakhtunkhw dan selebihnya di Sindh dan di Balochistan.


PM yakin Kuala Lumpur capai imunisasi kelompok menjelang 31 Ogos

Perdana Menteri Tan Sri Muhyiddin Yassin yakin Wilayah Persekutuan Kuala Lumpur mampu mencapai sasaran imuniti kelompok menjelang 31 Ogos ini susulan pelaksanaan inisiatif Trak Vaksin Bergerak dan pembukaan banyak Pusat Pemberian Vaksin (PPV).

Beliau mendapati program Trak Vaksin Bergerak yang diusahakan oleh Kementerian Wilayah Persekutuan dengan penglibatan beberapa klinik swasta sebagai alternatif kepada Pusat Pemberian Vaksin (PPV) sedia ada itu mendapat sambutan menggalakkan daripada penduduk setempat.

“Rata-rata penerima vaksin yang mana sebahagian besarnya adalah warga emas ketika ditemui menzahirkan terima kasih atas usaha yang dilakukan,” katanya dalam kenyataan hari ini.

Terdahulu Perdana Menteri meluangkan masa meninjau proses pemberian vaksin melalui inisiatif Trak Vaksin Bergerak MYMedic@Wilayah di Perumahan Awam Seri Johor, Bandar Tun Razak, yang turut dihadiri Menteri Wilayah Tan Sri Annuar Musa.

Beliau berkata selain memudahkan orang ramai divaksinasi, inisiatif Trak Vaksin Bergerak itu lebih ‘mobile’ dan boleh berada di kawasan yang disasarkan berbanding PPV biasa, sekali gus membantu mempercepatkan sasaran majoriti rakyat divaksinasi.

“Saya yakin dengan kemudahan yang disediakan ini termasuk PPV biasa dan PPV mega yang sedang beroperasi di Lembah Klang, Wilayah Persekutuan mampu mencapai sasaran imuniti kelompok atau lebih 80 peratus penduduk menerima suntikan vaksin Covid-19 sepenuhnya menjelang 31 Ogos ini,” katanya.

Perdana Menteri berkata inisiatif itu adalah antara usaha kerajaan dalam memastikan semua rakyat yang layak divaksinasi tidak tertinggal dari mendapat suntikan vaksin dengan cara menyenangkan atau memudahkan proses mereka untuk menerima suntikan.

“Syabas saya ucapkan kepada Kementerian Wilayah Persekutuan dan Kementerian Kesihatan Malaysia serta klinik kesihatan swasta dan petugas sukarela yang terlibat menjayakan inisiatif yang cukup baik dan amat membantu rakyat ini,” katanya.


SPRM bekerjasama dengan Bank Negara siasat Pandora Papers

Suruhanjaya Pencegahan Rasuah Malaysia (SPRM) akan bekerjasama dengan Bank Negara Malaysia (BNM) dan agensi lain bagi menyiasat pendedahan Pandora Papers yang melibatkan rakyat Malaysia.

Dalam satu kenyataan lewat malam tadi, SPRM menjelaskan pihaknya juga akan meminta Ketua Pembangkang Datuk Seri Anwar Ibrahim memberi kerjasama sekiranya mempunyai maklumat lanjut berkaitan isu itu.

“SPRM akan bekerjasama dengan Bank Negara Malaysia serta agensi siasatan lain bagi menyiasat isu pendedahan Pandora Papers seperti yang telah dibangkitkan oleh Ketua Pembangkang, Datuk Seri Anwar Ibrahim di Parlimen dengan mengemukakan notis usul kepada Speaker Dewan Rakyat, baru-baru ini.

“Sehubungan itu, SPRM juga meminta Datuk Seri Anwar untuk memberi kerjasama dengan Suruhanjaya ini sekiranya beliau mempunyai maklumat lanjut tentang isu tersebut,” katanya.

Sebelum ini, Perdana Menteri Datuk Seri Ismail Sabri Yaakob menegaskan kerajaan bersikap terbuka dan tidak akan mencampuri serta menyerahkan sepenuhnya kepada pihak berkuasa bagi menyiasat kandungan dan pendedahan Pandora Papers baru-baru ini.

Baru-baru ini terdapat laporan pendedahan yang dijalankan pihak International Consortium of Investigative Journalists (ICIJ) telah memetik beberapa figura penting negara berkaitan pemilikan akaun luar pesisir, sepanjang 25 tahun lalu.

Antara individu yang dikaitkan menerusi pendedahan berikut ialah Presiden UMNO, Datuk Seri Ahmad Zahid Hamidi; ahli perniagaan, Tun Daim Zainuddin bersama beberapa ahli keluarganya serta Menteri Kewangan, Tengku Datuk Seri Zafrul Tengku Abdul Aziz dan Timbalan Menteri Kewangan, Yamani Hafez Musa.

‘Pandora Papers’ mendedahkan, termasuk 6.4 juta dokumen, tiga juta imej, lebih sejuta e-mel dan hampir setengah juta spreadsheet. Berita berkaitan

Ia turut mendedahkan bagaimana beberapa orang paling berkuasa di dunia – termasuk lebih daripada 330 ahli politik dari 90 negara – menggunakan syarikat luar pesisir untuk menyembunyikan kekayaan mereka.


Empat negeri miskin tegar, 4 negeri ‘orang kaya’

Kelantan, Sabah, Sarawak dan Perak adalah negeri yang merekodkan kadar kemiskinan tegar tertinggi, berbanding negeri-negeri lain, kata Timbalan Menteri di Jabatan Perdana Menteri (Ekonomi), Datuk Eddin Syazlee Shith.

Sementara, empat negeri lagi iaitu Johor, Pulau Pinang, Selangor dan Wilayah Persekutuan Kuala Lumpur pula, merekodkan kadar kemiskinan paling rendah, berbanding negeri lain.

“Kalau mengikut negeri … kekayaan mengikut negeri yang rekod yang ada pada saya ini yang mempunyai kemiskinan rendah adalah Johor, Pulau Pinang, Selangor dan Wilayah Persekutuan Kuala Lumpur.

“Berbanding negeri-negeri lain yang kadar kemiskinannya agak tinggi Kelantan, Sarawak, Sabah, dan Perak… negeri ini juga merupakan merekodkan kadar kemiskinan tegar,” katanya menjawab soalan pada sidang Dewan Rakyat hari ini.

“Saya bersetuju dengan apa yang Yang Berhormat kata tadi. Daripada kita memberi ikan, lebih baik kita mengajar rakyat cara bagaimana untuk menangkap ikan.

“Persoalannya sekarang dalam tempoh pandemik ini, tumpuan adalah untuk kita menangani masalah ekonomi yang semakin meruncing.

“Sebelum kita boleh mendidik mereka untuk menangkap ikan, saya percaya ramai di kalangan mereka ini yang berada di bawah garisan kemiskinan ini yang perlu dibantu,” katanya.


Kerana rakan ziarah wanita lengkap dua dos vaksin dijangkiti Covid-19

Seorang wanita berusia 53 tahun dan telah melengkapkan dua dos vaksin Covid-19 Mac lalu menjadi kes indeks dalam kluster baharu di Sabah selepas seorang rakannya menziarahinya pada Aidilfitri lalu.

Menteri Kerajaan Tempatan dan Perumahan negeri Datuk Masidi Manjun berkata, Kluster Desa Ranggu di Tawau tercetus ketika sambutan Aidilfitri lalu.

“Berdasarkan saringan kontak rapat serta kontak sosial mendapati 17 lagi kes positif menjadikan jumlah kumulatif sebanyak 18 kes,” katanya dalam satu kenyataan malam tadi.

Beliau yang juga penyelaras program imunisasi Covid-19 peringkat negeri Sabah berkata, wanita terbabit mempunyai gejala pada 15 Mei dan disahkan positif di Klinik Kesihatan Tawau pada 20 Mei, hasil saringan bergejala.

“Berdasarkan siasatan awal, kes indeks dipercayai mendapat jangkitan daripada satu kontak sosial yang berhari raya ke rumahnya pada 13 Mei.

“Kontak sosial terbabit mempunyai rekod pergerakan ke tiga rumah di Taman Desa Ranggu serta rumah mentua di Kampung Jawa Tawau, sebelum dikesan positif pada 22 Mei. Siasatan lanjut untuk pengesanan kontak rapat sedang giat dijalankan,” katanya.

Masidi juga memaklumkan Jabatan Kesihatan Negeri Sabah melaporkan sebanyak 217 kes baharu positif Covid-19, menjadikan jumlah kumulatif wabak berkenaan di negeri ini 61,274 kes, dengan terdapat satu kematian direkodkan di Kunak.

Katanya, terdapat peningkatan kes untuk 11 daerah di Sabah, namun catatan peningkatan kes bagi setiap daerah itu masih dalam satu angka, selain turut berlaku penurunan kes di sembilan daerah dalam julat satu angka, kecuali Tawau yang mencatatkan penurunan dalam julat dua angka.

Beliau berkata setakat hari ini, tujuh daerah mencatatkan sifar kes iaitu Ranau, Tambunan, Nabawan, Kota Marudu, Beluran, Telupid dan Tongod.

“Keberkesanan penurunan kes dalam membendung penularan Covid-19 ini sangat bergantung kepada sejauh mana kesungguhan komuniti dalam pematuhan prosedur operasi standard (SOP) kendiri dan SOP yang ditetapkan kerajaan negeri,” katanya.


MUDA mahu jadi parti komponen PH, sasar 15 kerusi Parlimen

Parti Ikatan Demokratik Malaysia (MUDA) sebulat suara bersetuju untuk menyertai Pakatan Harapan (PH) sebagai salah satu parti komponen dalam gabungan itu.

Perkara itu diputuskan melalui Persidangan Pilihan Raya MUDA yang berlangsung pada Isnin dan Selasa.

Presidennya, Syed Saddiq Syed Abdul Rahman berkata, pihaknya terbuka untuk mengadakan perbincangan secara rasmi dengan Majlis Presiden PH berhubung perkara itu, menurut Awani.

Pada masa sama beliau berkata MUDA menyasarkan untuk bertanding di 15 kerusi Parlimen pada Pilihan Raya Umum ke-15 (PRU-15) termasuk di Muar, yang kini diwakili beliau.

Syed Saddiq berkata objektif utama parti itu ialah untuk memberi nilai tambah kepada pembangkang pada PRU15 dan bukan hanya untuk memenangi kerusi semata-mata.

“Kita (MUDA) bukan melihat kerusi Parlimen satu kawasan sahaja, malah kita juga melihat semua kerusi Parlimen di setiap negeri termasuk di Sabah dan Sarawak.

“Kita juga ada pasukan yang kuat di Borne, jadi kita akan letak calon di sana,” katanya pada sidang media selepas Persidangan Pilihan Raya MUDA di Kuala Lumpur, hari ini.

Katanya tawaran MUDA untuk PRU-15 adalah menampilkan calon-calon yang berwibawa, mengangkat kepimpinan wanita dan orang muda serta membawa idea yang progresif untuk rakyat Malaysia.

Pada majlis sama, Syed Saddiq turut mengumumkan Timbalan Presiden MUDA Amira Aisya Abd Aziz sebagai Pengarah Pilihan Raya MUDA bersama sembilan anggota Jawatankuasa Pilihan Raya parti itu.


Kenderaan keluar dari Kelantan meningkat selepas sambutan Aidilfitri

Jumlah kenderaan rentas negeri khususnya menghala ke Kuala Lumpur melalui Jalan Gua Musang-Kuala Lipis dilaporkan meningkat sejak semalam.

Difahamkan peningkatan berlaku setelah berakhirnya sambutan Aidilfitri selepas perantau mula pulang semula ke ibu kota untuk kembali bekerja.

Ketua Polis Daerah, Superintendan Sik Choon Foo berkata, daripada pemantauan dilakukan terdapat peningkatan kenderaan sebanyak 25 hingga 30 peratus.

“Ia hanya membabitkan laluan utama di Jalan Gua Musang-Kuala Lipis manakala Jalan Gua Musang-Cameron Highlands tidak banyak berubah,” katanya memetik laporan Harian Metro.

Mengulas lanjut, katanya, kesesakan jalan berkenaan tidaklah kritikal kerana semua perjalanan trafik terkawal bermula di Jalan Gua Musang-Kuala Krai.

“Apapun, kita sentiasa meningkatkan kawalan dan pemeriksaan lebih ketat ke atas kenderaan yang melalui jalan itu,” katanya.

Sebelum ini, aliran trafik laluan Lebuhraya KL-Karak, beberapa hari lalu, sesak dengan kenderaan menuju ke ibu negara.

Agenda Daily melaporkan bahawa kesesakan teruk di lebuh raya berkenaan menjadi tanda tanya warganet susulan larangan rentas negeri sudah dikuatkuasakan sempena Aidilfitri kali ini.

Pada 8 Mei lalu, meskipun negara telah dikenakakan Perintah Perintah Kawalan Pergerakan (PKP), aliran trafik menuju ke pantai timur dilaporkan sesak sejak pada hari berkenaan difahamkan orang ramai mengambil kesempatan untuk pulang beraya.

Dimakumkan pada hari berkenaan, jumlah kenderaan meningkat seawal jam 8 pagi menyebabkan kesesakan terutama di kawasan sebelum Plaza Tol Bentong.

Kerajaan pada 10 Mei lalu mengumumkan PKP 3.0 diperluas ke seluruh negara dan berkuatkuasa 12 Mei hingga hingga 7 Jun 2021.

Namun, semua sektor ekonomi masih dibenarkan beroperasi dalam tempoh PKP.


Jangkitan baharu Covid-19 di Singapura turun kepada 2,470 kes

Jangkitan baharu Covid-19 di Singapura turun daripada 3,163 kes yang dilaporkan pada Ahad, kepada 2,470 kes semalam, manakala 14 pesakit disahkan meninggal dunia.

Kementerian Kesihatan Singapura (MOH) berkata sejak awal tahun lalu hingga semalam negara itu merekodkan 200,844 kes positif dan 421 kematian.

Daripada jangkitan baharu yang direkodkan semalam, 2,189 kes membabitkan penularan di dalam komuniti, 278 kes di kawasan tempat tingga pekerja asing dan tiga kes import.

Kadar jangkitan mingguan turun kepada 1.05, berbanding 1.12 pada Ahad. Kadar jangkitan mingguan melebihi satu menunjukkan jumlah kes baharu mingguan masih meningkat.

Empat belas kematian itu pula membabitkan individu berusia 56 hingga 95 tahun yang menghidap pelbagai penyakit.

MOH juga berkata sehingga semalam 288 pesakit memerlukan oksigen di hospital kerajaan, 67 pesakit tidak stabil dimasukkan ke unit rawatan rapi (ICU) dan 62 lagi memerlukan alat bantuan pernafasan.

Secara keseluruhan kata MOH, kadar penggunaan kemudahan di ICU adalah sebanyak 67.1 peratus, turun berbanding 68.3 peratus pada Ahad. – Agensi


52 lokasi PRU-15 pernah cetus insiden dipantau rapi: Acryl Sani

Polis Diraja Malaysia (PDRM) memberi perhatian serius terhadap 52 lokasi panas di seluruh negara yang dikenal pasti boleh mencetuskan insiden sepanjang kempen Pilihan Raya Umum Ke-15 (PRU-15) bermula hari ini (Sabtu, 5 November 2022) hingga tengah malam 18 November ini.

Ketua Polis Negara Tan Sri Acryl Sani Abdullah Sani berkata lokasi berkenaan adalah daripada 292 keseluruhan kawasan yang sebelum ini dikesan berlakunya insiden mengganggu-gugat ketenteraman awam, sebelum ditapis oleh Cawangan Khas, Bukit Aman.

Menurutnya selepas dikaji dan diperhalusi, PDRM secara keseluruhan mengenal pasti 52 kawasan panas yang harus diberikan tumpuan secara lebih tegas.

“Kawasan panas ini adalah terma yang digunakan oleh pihak kita (PDRM) untuk mengklasifikasikan kawasan ini sebagai lokasi yang mudah berlakunya insiden yang memecah keamanan dan mengganggu ketenteraman awam.

“Ia bukan hanya masalah yang membabitkan isu politik tetapi turut didorong masalah membabitkan antara penduduk setempat di lokasi berkenaan, seperti penduduk berebut tempat letak kereta, berebut kerusi ketika makan di gerai atau restoran terlanggar bahu serta masalah membabitkan perkauman,” katanya menurut BN.

Beliau memberitahu media ketika melawat lokasi Pusat Penamaan Calon, Parlimen P121 Lembah Pantai di Pusat Komuniti Bukit Bandaraya, di Kuala Lumpur, hari ini.

Acryl Sani berkata, meskipun masalah yang dijangkakan itu adalah masalah remeh, ia boleh menjadi masalah besar jika tidak ditangani dari awal.

“Setakat ini, berdasarkan daripada tempoh pembubaran Parlimen, sebanyak 115 laporan polis berkaitan 24 insiden membabitkan pelbagai isu politik dilaporkan.

“Sehubungan itu, saya sudah mengarahkan Pengarah Jabatan Keselamatan Dalam Negeri dan Ketenteraman Awam (JKDNKA) Bukit Aman, untuk membuat statistik harian bagi memaklumkan masyarakat untuk menunjukkan kita lebih bertanggungjawab,” katanya.

Terdahulu Acryl melawat Pusat Penamaan Calon P121, di Bukit Bandaraya, di sini, bagi melihat perjalanan proses penamaan calon.

Beliau berkata, berdasarkan pengamatannya, proses yang dikawal oleh Suruhanjaya Pilihan Raya (SPR) di lokasi berkenaan berjalan lancar, manakala semua calon dan wakil mereka mematuhi arahan yang ditetapkan.

Turut hadir, Ketua Polis Kuala Lumpur, Datuk Azmi Abu Kassim dan Timbalannya, Datuk Yahaya Othman.


PN sokong Ismail Sabri untuk elak individu tak disukai rakyat jadi PM

Perikatan Nasional (PN) menyokong Datuk Seri Ismail Sabri Yaakob daripada UMNO menjadi Perdana Menteri (PM) kesembilan kerana tidak mahu individu yang majoriti rakyat tidak suka, menduduki jawatan itu.

Pengerusi PN Tan Sri Muhyiddin Yassin yang tidak mendedahkan individu berkenaan berkata situasi yang dihadapi ketika itu memaksa tindakan diambil bagi menjaga kepentingan negara dan rakyat, berbanding perkara lain.

“Ya, keputusan luar biasa, parti yang jatuhkan saya, saya angkat orang dia jadi perdana menteri. Kenapa? Kerana kepentingan maslahat am untuk negara.

“Keduanya, kebimbangan saya kalau tak dibuat begitu, mungkin akan ada orang lain yang sebahagian besar rakyat tidak suka menjadi perdana menteri atas kesilapan kita. Saya tak payah sebut siapa,” katanya dalam wawancara bersama Sinar Harian baru-baru ini yang diterbitkan hari ini.

Walaupun tidak menyebut nama sesiapa, Muhyiddin dipercayai merujuk kepada Presiden PKR Datuk Seri Anwar Ibrahim yang bekerjasama dengan Presiden UMNO Datuk Seri Ahmad Zahid Hamidi dan bekas Perdana Menteri, Datuk Seri Najib Razak.

Muhyiddin yang juga bekas PM kelapan berkata beliau memanggil semua pemimpin kerajaan PN dan mencadangkan nama Ismail Sabri dan menyokongnya sebagai PM.

Sokongan yang diberikan kepada Ismail Sabri sebagai PM kerana beliau dilihat tidak bersekongkol dengan Kluster Mahkamah daripada UMNO, katanya.

Dalam pada itu, Muhyiddin berkata langkah menyokong Ismail dari Umno juga diambil sebagai cara untuk mengekalkan dasar-dasar yang sudah dibuat pentadbiran PN, khususnya dalam menangani pandemik Covid-19.

“Ini soal negara juga, oleh sebab itu, bagi tujuan mengekalkan setidak-tidaknya 95% Kabinet yang dahulu saya pimpin dalam bentuk kerajaan baru walaupun BN mengetuai. PN sanggup bantu,” katanya.


Empat bulan lagi pengecualian cukai jualan kereta berakhir

Tinggal empat bulan lagi untuk rakyat Malaysia menikmati insentif pengecualian cukai jualan kereta ke atas pembelian keluaran tempatan atau import sedan, kata Menteri Kewangan Tengku Datuk Seri Zafrul Abdul Aziz.

Beliau berkata Kementerian Kewangan (MOF), menerusi Bajet 2022, telah melanjutkan tempoh insentif pengecualian cukai jualan kereta sehingga 30 Jun 2022 bagi menggalakkan pemilikan kereta, merangsangkan pertumbuhan ekonomi tempatan dan memacu momentum perkembangan sektor automotif.

“Di bawah Bajet 2022, pengecualian cukai jualan kereta kekal seperti mana sebelum ini iaitu pengecualian cukai jualan 100 peratus ke atas kereta penumpang pemasangan tempatan (CKD).

“Manakala, pengecualian cukai jualan sebanyak 50 peratus diberikan ke atas kenderaan penumpang pemasangan luar negara (CBU) termasuk MPV (kenderaan pelbagai guna) dan SUV (kenderaan utiliti sukan) merangkumi CBU import baharu dan CBU import terpakai,” katanya.

Beliau berkata demikian dalam Laporan Kewangan Rakyat yang dikeluarkan pada Jumaat, lapor Bernama.

Laporan Kewangan Rakyat merupakan penjenamaan semula bagi Laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) yang diterbitkan MOF secara mingguan sejak April 2020.

Selain itu, Tengku Zafrul berkata secara keseluruhannya kerajaan telah menyalurkan RM20.355 bilion kepada 357,530 majikan melalui Program Subsidi Upah (PSU) untuk mengekalkan penggajian 2,953,820 pekerja tempatan dalam usaha mengurangkan kadar pengangguran dalam kalangan pekerja warganegara Malaysia.

Beliau berkata setakat 11 Februari 2022 sebanyak RM17.44 juta telah disalurkan kepada 1,744 majikan untuk terus beroperasi dan mengekalkan penggajian 29,065 pekerja.

Maklumat lanjut boleh didapati di https://www.perkeso.gov.my/bajet-2022/sip-bajet-2022.html.

Bagi Skim Pembangunan Usahawan Masyarakat India (SPUMI), RM21.72 juta telah berjaya disalurkan kepada 902 perusahaan kecil dan sederhana (PKS) dan perusahaan mikro setakat 18 Februari lepas, katanya.

Skim ini adalah satu inisiatif strategik kerajaan menerusi Tekun Nasional untuk membantu masyarakat India mempertingkatkan ekonomi menerusi penglibatan dalam bidang perniagaan dan keusahawanan.

“Bagi masyarakat India yang ingin menceburkan diri dalam bidang perniagaan dan keusahawanan serta mereka yang ingin memajukan lagi perniagaan sedia ada, nilai pembiayaan yang disalurkan adalah daripada RM1,000 sehingga RM100,000 bagi setiap usahawan mengikut kelayakan,” katanya.

Tempoh bayaran balik pembiayaan adalah sehingga 120 bulan pada kadar empat peratus setahun.

Tengku Zafrul berkata program ini telah diberi peruntukan RM20 juta, iaitu RM5 juta adalah daripada Belanjawan 2021 manakala penambahan sebanyak RM15 juta lagi daripada Pakej Bantuan Perlindungan Ekonomi dan Rakyat Malaysia (PERMAI) dan kini diteruskan bagi 2022.

Maklumat lanjut boleh didapati di https://www.tekun.gov.my/ms/usahawan-tekun/skim-pembangunan-usahawan-masyaraka t-india-spumi-2/.

Beliau berkata di bawah Pelan Jana Semula Ekonomi Negara (PENJANA), kerajaan telah memperuntukkan RM700 juta bagi membantu dan menggalakkan PKS serta syarikat di peringkat pertengahan (MTC) ke arah pendigitalan operasi dan saluran perdagangan.

Setakat 11 Februari sejumlah RM91.8 juta telah disalurkan kepada 13,891 perniagaan dalam bentuk geran dan pinjaman untuk langganan perkhidmatan digitalisasi, katanya.


Varian Mu tidak dikesan di Malaysia, kata MOSTI

Tiada varian Mu Covid-19 dikesan daripada sampel-sampel yang diambil di seluruh negara sehingga kini, menurut Kementerian Sains, Teknologi dan Inovasi (MOSTI).

Menurut kenyataan MOSTI hari ini sehingga 30 Sept lalu, sejumlah 1,312 sampel dianalisis oleh konsortium merangkumi tujuh makmal seterusnya meningkatkan jumlah genom yang dimuat naik ke Global Initiative on Sharing All Influenza Data (GISAID) kepada 3,009.

Menurut MOSTI makmal-makmal tersebut adalah Institut Genom Malaysia (GMI); Institut Penyelidikan Perubatan (IMR); Institut Biologi Molekul Perubatan Universiti Kebangsaan Malaysia (UMBI);

Pusat Penyelidikan dan Pendidikan Penyakit Berjangkit Universiti Malaya (TIDREC-UM); Jabatan Mikrobiologi Fakulti Perubatan UM; Integrative Pharmacogenomics Institute (iPROMISE) Universiti Teknologi Mara serta Institut Kesihatan dan Perubatan Komuniti Universiti Malaysia Sarawak.

Menerusi analisis itu, sebanyak 1,246 sampel atau 94.9 peratus dikenal pasti sebagai varian jenis delta, 11 sampel beta dan 55 dari varian lain yang sampel-sampel tersebut dipilih oleh Kementerian Kesihatan (KKM) dan diambil dari seluruh negara.

“Varian delta ini diketahui lebih berbahaya dengan kadar infektiviti yang lebih tinggi dan boleh menyebabkan timbulnya kluster baru tempatan dengan pantas,” menurut kenyataan itu lapor Bernama.

Menurut MOSTI maklumat tentang varian dan penularan varian amat penting untuk kerajaan mengambil tindakan yang wajar dan khusus untuk membendung dan mengawal penularan varian yang amat berbahaya, serta menggiatkan lagi program pembangunan vaksin tempatan.

Kenyataan itu juga memaklumkan, Menteri MOSTI Datuk Seri Dr Adham Baba mengumumkan kementeriannya meluluskan RM3,227,200 di bawah Dana Penyelidikan Strategik untuk membiayai projek genome surveillance virus SARS-CoV-2 yang merupakan virus penyebab penyakit Covid-19.

Projek tersebut dijangka menjujuk 3,000 genom virus SARSCoV-2 yang penting dan strategik untuk mengenal pasti dan memantau varian virus SARS-CoV-2 terutamanya varian yang membimbangkan (VOC) seperti varian Delta serta varian yang perlu mendapat perhatian (VOI) seperti varian Lambda dan Mu.

“Ini merupakan perkembangan sokongan pembiayaan MOSTI dalam meningkatkan ekosistem penyelidikan dan pembangunan yang berkaitan dengan vaksin tempatan yang kondusif serta berdaya saing,” menurut kenyataan itu.

Selain itu, MOSTI turut mengumumkan tambahan dana RM13.9 juta kepada konsortium merangkumi tujuh makmal untuk memudah cara kerjasama dan menjana hasil-hasil penyelidikan dalam bidang penyakit berjangkit virus SARS-CoV-2, seterusnya memangkinkan pembangunan vaksin tempatan.

Kenyataan itu juga memaklumkan melalui program tersebut kapasiti ujian berjaya ditingkatkan sebanyak lima kali ganda dengan jumlah ujian bagi ketujuh-tujuh makmal terlibat melebihi 1,000 ujian genom sebulan berbanding 200 sebulan sebelum ini.

“Dengan sokongan dana daripada MOSTI ini, dijangka sebanyak 10,000 penjujukan tambahan genom virus SARS-CoV2 akan dapat dicapai,” menurut kenyataan itu.


Sungai di Kedah paras bahaya, mangsa banjir meningkat di Baling

Beberapa sungai di Kedah sudah mencapai paras bahaya, malah beberapa kawasan sudah di landa banjir sehingga penduduk terpaksa dipindahkan.

Menurut laporan media, sungai Anak Bukit merekodkan bacaan paras bahaya dengan penduduk di daerah Baling pula sudah dipindahkan ke Pusat Pemindahan Sementara (PPS) ekoran banjir melanda di daerah tersebut.

Sementara itu, Sungai Kedah di Jambatan Lebuhraya juga melebihi paras amaran.

Ketua Bahagian Sekretariat, Jawatankuasa Pengurusan Bencana, Angkatan Pertahanan Awam Malaysia (APM) Kedah, Mejar (PA) Muhammad Suhaimi Mohd Zain, berkata Sungai Anak Bukit di Taman Aman merekodkan bacaan aras air 2.88 meter (m) melebihi tahap bahaya.

Katanya, manakala Sungai Kedah Jambatan Lebuhraya di daerah ini merekodkan bacaan air 1.90m melebihi tahap amaran setakat jam 7 pagi tadi.

Beliau berkata, enam sungai di negeri ini merekodkan melebihi paras waspada iaitu Sungai Sari di Kilang Gula Padang Terap iaitu 27.07m, Sungai Laka di Kampung Padang Pasir di Kubang Pasu (21.16m), Sungai Janing di Kampung Labi di Padang Terap (27.04m).

“Selain itu Sungai Pendang di Pekan Pendang merekodkan bacaan paras air 2.28 meter, Sungai Kerian di Rumah Pam Bandar Baharu (1.16m) dan Sungai Anak Bukit di Jambatan TAR merekodkan bacaan 1.48m melebihi tahap waspada.

“Trend air sungai di semua kawasan berkenaan dalam keadaan menaik,” katanya dipetik laporan BH.

Muhammad Suhaimi menasihatkan penduduk yang tinggal berhampiran sungai supaya mengambil langkah berjaga-jaga dan berpindah sekiranya paras air terus meningkat di kawasan kediaman mereka.

Dala perkembangan lain, mangsa banjir di Baling meningkat kepada 267 orang mangsa daripada 87 keluarga.

Empat PPS baru dibuka semalam iaitu di daerah Kota Setar membabitkan satu PPS iaitu di Sekolah Kebangsaan (SK) Suka Menanti, manakala tiga lagi PPS di Baling iaitu di SK Tanjung Pari, SK Sri Bayu dan SK Siong.

Satu PPS di Kubang Pasu iaitu di SK Binjai masih aktif sejak dibuka Rabu lalu yang menempatkan seramai 86 mangsa daripada 26 keluarga.

Ketua Bahagian Sekretariat, Jawatankuasa Pengurusan Bencana, Angkatan Pertahanan Awam Malaysia (APM) Kedah, Mejar (PA) Muhammad Suhaimi Mohd Zain, berkata banjir kilat di daerah Baling berikutan hujan lebat selama beberapa jam.

Beliau berkata, ia menyebabkan beberapa kawasan dinaiki dari sistem perparitan yang tidak teratur serta paras air sungai yang meningkat ke tahap yang bahaya.

Sehubungan itu katanya, APM Kedah menasihatkan penduduk berhampiran sungai supaya sentiasa berwaspada dan menghubungi pasukan penyelamat dengan segera , sekiranya berlaku banjir di kawasan mereka.


Bakal MB Johor baharu ganti Hasni juga saksi kes SRC dihadapi Najib?

Spekulasi tercetus bakal Menteri Besar (MB) baharu menggantikan Datuk Seri Ir. Hasni Mohammad adalah seorang saksi dalam kes pengubahan wang haram SRC International Sdn Bhd melibatkan bekas Perdana Menteri Datuk Seri Najib Razak.

Hasni semakin pasti tidak dilantik semula sebagai MB Johor selepas mencadangkan calon lain untuk menggantikannya dan nama yang dikaitkan untuk menerajui kerajaan negeri adalah Datuk Onn Hafiz Ghazi, saksi dalam kes perbicaraan SRC Najib sebelum ini.

Dalam satu kenyataan, Hasni yang pada mulanya dicalonkan sebagai MB Johor semasa kempen Pilihan Raya Negeri (PRN) Johor sebaliknya mencadangkan seorang calon yang lebih muda untuk mentadbir kerajaan negeri.

Pengerusi Barisan Nasional (BN) Johor itu berkata, di bawah kepemimpinan baharu kelak, Johor menjadi lebih makmur dan sejahtera.

“Melihat sokongan dan kedudukan orang muda yang penting dalam pembangunan negeri Johor dan demi kemakmuran negeri yang berpanjangan, saya mencadangkan agar pucuk pimpinan parti memilih orang muda untuk memimpin Johor,” katanya menurut kenyataan tersebut.

Walaupun pada awalnya Hasni diketengahkan sebagai ‘poster boy’ Barisan Nasional (BN) dan dilihat menjadi faktor yang banyak membantu kemenangan besar dengan majoriti dua pertiga, bagaimanapun tidak pasti selepas kemenangan tersebut pucuk pimpinan dikatakan memilih nama yang lain.

Menurut laporan media Malaysiakini, UMNO dikatakan mengemukakan tiga nama iaitu penyandang, Hasni, Datuk Mohd Puad Zarkashi dan Onn Hafiz sebagai calon MB.

Bagaimanapun nama Onn Hafiz dikatakan mendapat perkenan istana.

Onn Hafiz merupakan bekas Exco Pelancongan, Belia dan Sukan Johor dan berjaya mempertahankan kerusi Dewan Undangan Negeri (DUN) Machap pada PRN Johor 12 Mac.

Untuk rekod, Onn Hafiz merupakan saksi pendakwaan ke-16 dalam kes perbicaraan SRC melibatkan Najib yang sudah dijatuhkan hukuman bersalah dan sedang rayuan peringkat akhir di Mahkamah Persekutuan ketika ini.

Dalam keterangan saksi sebelum ini, Onn Hafiz mengakui Najib mengeluarkan sejumlah RM240,000 pada 2015 untuk urusan pengendalian laman web berita Malaysian Digest.

Onn Hafiz berkata, wang berkenaan telah diberikan melalui sebuah cek kepada syarikat beliau iaitu Vital Spire Sdn Bhd, yang juga merupakan pengendali laman web berkenaan.

Terdahulu, persoalan mengenai siapa calon Menteri Besar Johor terus menjadi tanda tanya setelah Pengerusi BN, Datuk Seri Ahmad Zahid Hamidi tergesa-gesa meninggalkan Bangunan UMNO.

Beliau sebelum itu menghadap Sultan Johor, Sultan Ibrahim Sultan Iskandar pada pukul 2.50 petang dan kembali ke Bangunan UMNO setelah hampir satu jam menghadap baginda.

Tidak lama kemudian, Zahid dan Timbalannya, Datuk Seri Mohamad Hasan dan Hasni meninggalkan Bangunan UMNO kira-kira pukul 4.30 petang.

Ketiga-tiga mereka dengan wajah yang serius tidak memberikan sebarang kenyataan kepada pengamal media yang berkumpul di situ sebelum menaiki kenderaan berasingan meninggalkan kawasan tersebut.


Saya tandatangan SD sokong Anwar jadi PM, bukan terima katak: Syed Saddiq

Syed Saddiq Syed Abdul Rahman mengakui menandatangani surat sokongan Akuan Bersumpah (SD) menyokong Datuk Seri Anwar Ibrahim sebagai calon Perdana Menteri (PM) sebelum ini tetapi bukan untuk menerima katak politik yang melompat keluar parti.

Ahli Parlimen Muar itu tidak bersetuju dengan Ketua Pembangkang yang mahu menerima dua bekas Ahli Dewan Undangan Negeri (ADUN) UMNO menarik sokongan terhadap kerajaan Melaka sebelum ini sebagai calon Pakatan Harapan (PH) dalam Pilihan Raya Negeri (PRN) pada 20 November ini.

Dua bekas ADUN tersebut yang dikatakan akan diterima sebagai calon PH adalah Datuk Seri Idris Haron (Sungai Udang) dan Datuk Nor Azman Hassan (Pantai Kundor).

“Saya sokong idea Pembangkang Bersatu, dan saya tandatangan Akuan Bersumpah kepada Datuk Seri Anwar Ibrahim untuk dinamakan sebagai calon Perdana Menteri atas semangat PRU14 (Pilihan Raya Umum Ke-14),” katanya dalam satu kenyataan.

Bagaimanapun, beliau kecewa apabila mengetahui blok pembangkang, Pakatan Harapan (PH) kini sanggup pula bersekongkol dengan individu yang lompat parti dan tidak berprinsip.

“Di sebalik semua yang sudah kita lalui bersama, nampaknya gabungan PH yang saya bekerjasama rapat lebih minat berunding dengan pelompat parti yang tidak berprinsip daripada sekutu rapat dan setia mereka, seperti saya.

“Mereka melihat lebih bernilai terhadap katak politik yang tidak berprinsip, ini sesuatu yang benar-benar tragis,” katanya lagi.

DAP sebelum ini mendakwa PKR dan Amanah membuat keputusan mahu menerima dua bekas ADUN dari UMNO untuk bertanding atas tiket PH dan terpaksa menerima keputusan itu sebagai menghormati kesepakatan gabungan tersebut.

Setiausaha Agungnya, Lim Guan Eng berkata mereka akur dengan keputusan dua parti rakan dalam PH itu selepas kalah dalam keputusan majoriti walaupun Jawatankuasa Eksekutif DAP memutuskan dalam mesyuaratnya untuk menolak semua empat bekas ADUN yang menarik sokongan terhadap kerajaan Melaka sebelum ini.

“PH tidak boleh mengulangi kesilapan yang sama dengan kehilangan nilai moral yang tinggi untuk membenarkan dua daripada empat Adun berkenaan bertanding sebagai calon PH pada pilihan raya umum negeri Melaka,” kata Guan Eng dalam satu kenyataan.

PRN Melaka diadakan susulan tumbangnya kerajaan negeri pimpinan UMNO setelah empat ADUN, termasuk dua daripada parti itu, menarik sokongan terhadap Ketua Menteri Melaka Datuk Seri Sulaiman Md Ali.

Dua lagi bekas ADUN yang menarik sokongan adalah Datuk Norhizam Hasan Baktee (Bebas-Pengkalan Batu); dan Datuk Noor Effandi Ahmad (Bersatu-Teluk Mas).

Suruhanjaya Pilihan Raya (SPR) menetapkan tarikh mengundi PRN Melaka pada 20 November manakala penamaan calon pada 8 November dan undi awal, 16 November.


Tak perlu pakai pelitup muka, penjarakan sosial kata CDC Amerika

Amerika Syarikat (AS) mengambil langkah besar untuk kembali kepada keadaan normal sebelum Covid-19 apabila agensi perlindungan kesihatan negara itu mengeluarkan panduan baharu yang membenarkan individu – yang telah menerima sepenuhnya vaksin – tidak perlu melaksanakan penjarakan sosial dan tidak perlu memakai pelitup muka.

Presiden AS, Joe Biden sedang bermesyuarat bersama senator Republikan di Rumah Putih ketika peraturan baharu itu diumumkan, dan semua mereka yang hadir membuka pelitup muka masing-masing.

Biden dan semua senator adalah antara 35.8 peratus rakyat Amerika yang sudah menerima sepenuhnya suntikan vaksin Covid-19.

Pusat Kawalan dan Pencegahan Penyakit (CDC) AS dalam mengemaskini panduan yang dikeluarkannya sebelum ini menyatakan individu yang telah menerima sepenuhnya suntikan vaksin Covid-19 tidak perlu lagi memakai pelitup muka atau melaksanakan penjarakan sosial sama ada ketika berada di luar atau di dalam rumah.

Bagaimanapun, CDC berkata arahan pemakaian pelitup muka dan penjarakan sosial perlu dipatuhi jika ia ditetapkan undang-undang di mana peraturan itu dikenakan, termasuk di premis perniagaan atau tempat kerja.

Pengarah CDC, Rochelle Walensky ketika taklimat di Rumah Putih berkata sesiapa sahaja yang sudah menerima suntikan penuh vaksin boleh mengambil bahagian di dalam atau di luar tanpa memakai pelitup muka atau penjarakan sosial.

“Jika anda telah melengkapkan suntikan, anda boleh melakukan apa yang sebelum ini anda tidak boleh apabila pandemik Covid-19 melanda,” katanya.

Individu yang telah melengkapkan vaksinasi juga dibenar meneruskan perjalanan domestik dan tidak perlu melakukan ujian sebelum atau selepas atau dikenakan kuarantin.

Bagaimanapun, jika keluar negara, mereka tetap tertakluk kepada peraturan negara yang dituju, tetapi tidak perlu melakukan ujian sebelum meninggalkan atau mengkuarantin diri mereka setelah pulang.

CDC juga berkata, semua pelancong tetap dikehendaki memakai pelitup muka ketika dalam perjalanan sama ada menggunakan pesawat, bas, kereta api atau pengangkutan awam lain di AS. – Agensi


Rundingan tak rasmi PAS-UMNO tidak capai kemajuan, PN fokus tangani inflasi

Tiada kemajuan dicapai dalam rundingan tidak rasmi antara PAS dengan UMNO, kata Tan Sri Muhyiddin Yassin berhubung spekulasi wujud rundingan di belakang tabir antara kedua-dua parti tersebut.

Pengerusi Perikatan Nasional (PN) memberitahu mesyuarat semalam membincangkan berhubung rundingan tidak rasmi antara PAS dengan UMNO tersebut, bagaimanapun ia gagal mencapai titik pertemuan selepas UMNO bertegas dengan pendirian untuk tidak bekerjasama bagi menghadapi pilihan raya umum ke-15 (PRU-15).

“Majlis Tertinggi Perikatan Nasional juga mengambil maklum penjelasan PAS bahawa tiada rundingan rasmi dibuat antara PAS dan UMNO bagi menghadapi PRU-15.

“Perbincangan adalah secara tidak rasmi dan tidak melibatkan pucuk pimpinan parti.

“Tiada apa-apa kemajuan dicapai daripada perbincangan ini setelah UMNO membuat pendirian untuk tidak bekerjasama dengan PAS dalam PRU-15. PAS juga mengulangi pendirian untuk memperkukuhkan kerjasama dengan parti-parti anggota dalam Perikatan Nasional,” katanya dalam kenyataan hari ini.

Terdahulu, media melaporkan wujud rundingan antara pemimpin PAS dengan UMNO bagi menghadapi PRU-15 tetapi ia tidak melibatkan Presidennya, Datuk Seri Ahmad Zahid Hamidi.

Zahid juga sebelum ini berkata tiada rundingan yang dijalankan antara UMNO dengan PAS.

Dalam mesyuarat semalam, PN juga membuat ketetapan untuk menumpukan kepada langkah-langkah untuk membantu nasib rakyat yang terkesan ekoran inflasi dihadapi negara.

“Majlis Tertinggi Perikatan Nasional telah membuat ketetapan untuk memberi tumpuan kepada usaha membela nasib rakyat khususnya golongan miskin dan berpendapatan rendah dalam menghadapi kesan inflasi dan keadaan ekonomi yang diunjur tidak bertambah baik.

“Mesyuarat mengambil maklum bahawa kumpulan B40 telah meningkat menjadi kumpulan B60 dan penyediaan bantuan bagi kumpulan pendapatan terkebawah ini mesti diberikan tumpuan oleh Kerajaan,” katanya lagi.

Sehubungan itu, Muhyiddin berkata PN akan mengadakan program Prihatin Rakyat seluruh negara bagi menyalurkan bantuan kepada mereka yang bergelut dengan kesusahan hidup.

“Bagi membantu meringankan beban kumpulan ini, Perikatan Nasional mengarahkan seluruh jentera parti di semua peringkat agar melaksanakan program Prihatin Rakyat di seluruh negara bagi menyalurkan bantuan kepada mereka yang memerlukan,” ujarnya lagi.

Selain itu, Muhyiddin juga mengumumkan mesyuarat malam tadi juga telah meluluskan pelantikan Ketua-Ketua Kawasan bagi negeri Selangor, Negeri Sembilan, Johor dan Pahang.


MPN cadang tubuh Tabung Makanan atasi inflasi, bantu rakyat susah

Ekoran peningkatan inflasi dalam negara yang meningkat setiap bulan, Majlis Pemulihan Negara (MPN) mencadangkan supaya kerajaan menerusi Bank Negara Malaysia (BNM) menimbang untuk menubuhkan satu Tabung Makanan atau Fund for Food.

Pengerusinya, Tan Sri Muhyiddin Yassin berkata MPN hari ini membincangkan berhubung penubuhan satu Tabung Makanan tersebut bagi memastikan pengeluaran bahan makanan dalam negara ditingkatkan dan mengurangkan tekanan inflasi yang sedang dihadapi oleh rakyat.

“Kita ada bincang supaya menerusi Bank Negara mempertimbangkan satu Tabung Makanan atau Fund for Food yang dulu disediakan.

“Diminta supaya di peringkat institusi kewangan bank perdagangan komersil di Malaysia menyediakan sebahagian daripada pinjaman mereka untuk menggalakkan pengusaha-pengusaha, penanam-penanam dan petani-petani meneroka secara lebih agresif untuk mengeluarkan bahan-bahan makanan yang diperlukan oleh negara.

“Dengan cara itu mungkin dapat mengurangkan beban tekanan inflasi yang dihadapi oleh penduduk kita terutama dalam kategori B40,” katanya dalam sidang media hari ini.

Dalam mesyuarat MPN hari ini juga, Muhyiddin juga berkata perbincangan juga tertumpu kepada cadangan subsidi bersasar bagi memastikan kumpulan yang betul-betul layak menerima bantuan tersebut dan bukan mereka yang berpendapatan tinggi.

“Tadi pun kita ada bincang masalah perlunya kerajaan mengkaji semula bentuk subsidi yang telah digunakan selama ini cukup besar.

“Mungkin dicadangkan supaya subsidi bersasar di dilaksanakan iaitu hanya mereka yang berhak dan layak dalam kategori umpamanya B40 atau B50, yang ini diberikan tumpuan lebih kerana hampir lebih 50 peratus daripada subsidi yang kerajaan sediakan dinikmati oleh orang-orang yang berpendapatan tinggi,” katanya lagi.

Untuk rekod, Indeks Harga Pengguna (IHP) Malaysia meningkat 3.4 peratus tahun ke tahun kepada 127.4 pada Jun 2022 berbanding 123.2 pada Jun 2021, melepasi purata inflasi di Malaysia bagi tempoh Januari 2011 hingga Jun 2022 sebanyak 1.9 peratus.

Dilaporkan sebelum ini, Ketua Perangkawan Datuk Seri Dr Mohd Uzir Mahidin berkata indeks makanan meningkat 6.1 peratus dan kekal sebagai penyumbang utama kenaikan inflasi pada Jun.

“Semua kumpulan lain kecuali komunikasi turut merekodkan kenaikan dan mendorong inflasi keseluruhan kepada 3.4 peratus.

“Pengangkutan meningkat 5.4 peratus diikuti restoran dan hotel (5.0 peratus), hiasan, perkakasan dan penyelenggaraan isi rumah (3.4 peratus), pelbagai barangan dan perkhidmatan (2.2 peratus) dan perkhidmatan rekreasi dan kebudayaan (2.2 peratus),” katanya dalam kenyataan.

Bagaimanapun, Perdana Menteri Datuk Seri Ismail Sabri Yaakob berkata kadar inflasi negara masih disifatkan masih rendah berbanding dengan negara jiran yang lain.

Ismail Sabri berkata kejayaan negara mengekalkan kadar inflasi terendah di Asia Tenggara adalah hasil langkah kerajaan menyediakan subsidi yang besar bernilai RM77 bilion, jumlah tertinggi dalam sejarah negara yang tidak pernah berlaku sebelum ini.

“Kenaikan harga jagung bijiran dan baja serta kenaikan kos logistik telah menyebabkan peningkatan harga barangan yang menyaksikan kadar inflasi juga meningkat tinggi.

“Namun begitu, Malaysia masih mengalami inflasi pada kadar terendah di Asia Tenggara hasil usaha berterusan kerajaan menanganinya dengan memberikan subsidi berjumlah RM77 bilion,” katanya dipetik laporan media sebelum ini.


Polis Melaka terima laporan berhubung penyokong Rauf berkumpul

Polis Melaka menerima dua laporan berhubung tindakan calon membawa penyokong di dua pusat penamaan calon bagi Pilihan Raya Negeri (PRN) Melaka, hari ini.

Timbalan Ketua Polis Melaka Datuk Razali Abu Samah berkata laporan membabitkan kejadian di Dewan Kompleks Jawatankuasa Pembangunan dan Penyelarasan Dewan Undangan Negeri (Japerun) Tanjung Bidara di sini melibatkan sekumpulan penyokong Barisan Nasional (BN) yang mengiringi calonnya, Datuk Seri Ab Rauf Yusoh serta Kompleks Komuniti Desa (KKD) Telok Mas di Melaka Tengah.

“Terdapat antara 20 hingga 25 penyokong yang berkumpul kira-kira 100 meter dari pusat-pusat penamaan calon berkenaan namun disuraikan anggota polis yang bertugas.

“Arahan penyelarasan tugas telah dikeluarkan bahawa laporan polis hendaklah dibuat kepada mana-mana pihak yang membawa penyokong di pusat penamaan calon,” katanya lapor Bernama.

Beliau berkata demikian ketika ditemui pemberita semasa meninjau proses penamaan calon di Dewan Kompleks Japerun Tanjung Bidara di sini hari ini.

Dewan Kompleks Japerun Tanjung Bidara menjadi lokasi pencalonan bagi kerusi yang dianggap ‘panas’ N02 Tanjung Bidara, membabitkan Rauf daripada BN, Datuk Mas Ermieyati Samsudin dari Perikatan Nasional (PN) dan Zainal Hassan dari Pakatan Harapan (PH).

Terdahulu, tular gambar Rauf bersama penyokong bekas Perdana Menteri (PM) Datuk Seri Najib Razak yang mengiringinya ke pusat penamaan calon.

Sementara Kompleks Komuniti Desa Telok Mas di Melaka Tengah, merupakan lokasi berlangsungnya pencalonan bagi kerusi DUN Telok Mas (N 23) membabitkan pertandingan empat penjuru iaitu Datuk Mohd Rafiq Naizamohideen dari PN, Muhammad Ariff Adly Mohammad (Bebas), Datuk Ashraf Mukhlis Minghat (PH) dan Datuk Abdul Razak Abdul Rahman (BN).

Suruhanjaya Pilihan Raya menetapkan hari ini sebagai hari penamaan calon manakala tarikh mengundi bagi PRN Melaka pada 20 Nov dan undi awal pada 16 Nov, ekoran pembubaran Dewan Undangan Negeri (DUN) pada 4 Okt lepas, susulan empat Ahli DUN menarik sokongan terhadap kepimpinan Ketua Menteri Datuk Seri Sulaiman Md Ali.

Melaka yang mempunyai 28 kawasan DUN, memiliki seramai 495,196 pengundi berdaftar dengan 240,530 atau 48.57 peratus pengundi adalah lelaki dan baki 254,666 atau 51.43 peratus, wanita.


Keputusan PAS bubar DUN tiga negeri diketahui esok

Keputusan sama ada Dewan Undangan Negeri (DUN) di tiga negeri diterajui PAS dibubarkan atau sebaliknya akan diputuskan dalam mesyuarat jawatankuasa harian PAS Pusat esok (11 Oktober 2022).

Negeri berkenaan ialah Kelantan, Terengganu dan Kedah.

Naib Presiden PAS Datuk Seri Dr Ahmad Samsuri Mokhtar berkata mesyuarat itu akan diadakan di Kuala Lumpur bagi membincangkan perkara berkenaan.

Beliau yang juga Menteri Besar Terengganu berkata PAS sudah berulang kali menegaskan mengenai ketidaksesuaian Pilihan Raya Umum Ke-15 (PRU-15) diadakan pada saat negara bakal menghadapi musim banjir yang kini bukan sahaja berlaku di Pantai Timur tapi di seluruh negara.

“Rakyat boleh membuat berbagai-bagai andaian tentang tujuan dan kehendak pembubaran yang dipaksakan ini.

“Walaupun tinjauan awam menunjukkan lebih 2/3 rakyat tidak bersetuju untuk PRU-15 diadakan pada ketika ini.

“Ianya memberikan indikasi bahawa parti yang mendesak adalah hanya memikirkan diri individu mereka sahaja,” katanya dalam satu kenyataan malam ini.

Sebelum ini, Presiden PAS, Tan Sri Abdul Hadi Awang dalam satu kenyataan media pada Sabtu lalu memutuskan bahawa tiga negeri yang dikuasai iaitu Kelantan, Kedah dan Terengganu tidak akan membubarkan DUN dalam masa terdekat.

Beliau menjelaskan, keputusan itu dibuat bagi membolehkan segala usaha ditumpukan kepada persiapan menghadapi musim tengkujuh yang dijangka pertengahan November hingga Mac 2023.

Petang tadi, Perdana Menteri, Datuk Seri Ismail Sabri Yaakob mengumumkan Parlimen ke-14 dibubarkan berkuat kuasa hari ini selepas diperkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah untuk memberi laluan kepada PRU-15.

Sebelum ini, Pakatan Harapan juga membuat keputusan untuk tidak membubarkan DUN di tiga negeri diperintahnya iaitu Negeri Sembilan, Selangor dan Pulau Pinang.


Wanita berkomplot bunuh suami ditahan bersama empat suspek

Polis menahan empat lelaki dan seorang wanita yang disyaki terlibat dalam kes pembunuhan suami wanita itu di sebuah rumah di Taman Aneka Baru, Sungai Udang di Klang, empat hari lepas.

Ketua Polis Selangor Datuk Arjunaidi Mohamed berkata wanita berumur 37 tahun itu ditahan sekitar jam 10 malam Khamis, tidak sampai 24 jam selepas polis menerima laporan berhubung satu insiden, kononnya suami wanita itu terbunuh dalam kejadian rompakan jam 2.14 pagi pada hari berkenaan.

Beliau berkata suspek dipercayai membuat perancangan untuk membunuh suaminya sendiri kerana dendam, dengan berkomplot bersama empat lelaki berumur 20 hingga 36 tahun, yang ditahan polis antara Jumaat lepas dan semalam sekitar Klang dan Senawang, Negeri Sembilan.

Katanya dalam kejadian Khamis lepas, polis menerima panggilan daripada orang awam berhubung satu pergaduhan melibatkan sekumpulan lelaki yang menyebabkan seorang daripadanya terbaring berlumuran darah di kawasan rumah berkenaan.

“Pasukan perubatan yang tiba di lokasi kemudiannya mengesahkan seorang lelaki berusia 41 tahun telah meninggal dunia,” katanya pada sidang media di Ibu Pejabat Polis Daerah (IPD) Klang Selatan, hari ini.

Arjunaidi berkata suspek utama ketika itu memaklumkan, dua lelaki berpakaian serba hitam dan memakai topeng malah bersenjatakan pisau telah masuk melalui pintu hadapan rumah lalu menikam suaminya sehingga menyebabkan kematian.

“Dakwa wanita itu juga, perompak telah menggeledah bilik dan rumah sebelum mengambil pelbagai beg tangan berjenama, barang kemas serta wang tunai sekitar RM40,000 dan melarikan diri menggunakan kereta BMW. Dianggarkan jumlah kerugian dialami kira-kira RM100,000,” katanya dan menambah lebih 14 tikaman dikesan pada tubuh si mati.

Katanya pada hari yang sama, polis menahan isteri mangsa pada sebelah malamnya, dan wanita itu turut memberikan maklumat berkaitan individu lain yang merupakan kenalannya, disyaki berkomplot dengannya dalam kejadian itu.

“Semua suspek direman sehingga 22 Sept ini dan kes disiasat di bawah Seksyen 302 Kanun Keseksaan kerana membunuh serta Seksyen 395/397 Kanun Keseksaan iaitu rompakan berkumpulan dengan senjata,” katanya.


Kadar OPR diputuskan Bank Negara, bukan kerajaan: Anwar

Bank Negara Malaysia (BNM) mempunyai hak dan kuasa dalam membuat keputusan berkaitan dengan Kadar Dasar Semalaman (OPR) tanpa perlu membabitkan campur tangan kerajaan bagi memastikan kestabilan ekonomi negara.

Kadar OPR dijangka akan dinaikkan sekali lagi sehingga menimbulkan kebimbangan dikalangan orang ramai kerana sudah berdepan tekanan kos sara hidup yang semakin membebankan ekoran harga barang yang semakin meningkat.

Perdana Menteri Datuk Seri Anwar Ibrahim berkata hak dan kuasa yang memberi kesan kepada ekonomi negara telah diberi pengkhususan masing-masing seperti yang termaktub dalam peraturan dan undang-undang Malaysia, menurut laporan Bernama.

“(Perubahan berhubung) OPR adalah keputusan Bank Negara (Malaysia) dan bukan Kementerian Kewangan. Kalau nak bincang, saya boleh bincang. Tapi itu adalah ‘wewenang’ (hak dan kuasa) Bank Negara Malaysia,” katanya pada sidang media selepas mesyuarat Kabinet hari ini.

Anwar berkata demikian sebagai menjawab soalan berhubung impak dan tindakan oleh Kementerian Kewangan susulan jangkaan kenaikan OPR sebanyak dua kali oleh BNM.

Menurutnya, BNM diberi mandat untuk mempromosikan kestabilan monetari dan kewangan yang kondusif untuk pertumbuhan ekonomi Malaysia yang berterusan.

Sehubungan itu, Anwar yang juga merupakan Menteri Kewangan berkata satu perbincangan bersama melibatkan Gabenor BNM Tan Sri Nor Shamsiah Mohd Yunus dan Menteri Ekonomi Mohd Rafizi Ramli akan dilakukan sebelum merangka Belanjawan 2023.

“Saya undang Gabenor Bank Negara (Malaysia), Menteri Ekonomi untuk berbincang sekali.

“Saya ingat pendekatan ini yang saya pernah lakukan dulu. Saya tidak asing, kerana tindakan mana-mana pihak itu akan juga melibatkan dasar ekonomi keseluruhannaya,” katanya.

Anwar dijadual membentangkan Belanjawan 2023 di Dewan Rakyat pada 24 Februari depan pada Sidang Pertama Parlimen ke-15.


Mangsa banjir lebih 50,000 orang di 5 negeri

Jumlah mangsa banjir meningkat kepada 50,791 orang setakat jam 2 petang ini melibatkan lima negeri dengan Johor mencatat angka mangsa paling tinggi setakat hari ini.

Johor merekodkan 46,742 orang diikuti Pahang (3,042), Melaka (516), Negeri Sembilan (478) dan Selangor (13).

Di JOHOR, Jawatankuasa Pengurusan Bencana Negeri (JPBN) memaklumkan empat lagi pusat pemindahan sementara (PPS) dibuka menjadikan keseluruhan 264 PPS beroperasi di kesemua 10 daerah.

Menurut JPBN, Batu Pahat menjadi daerah paling teruk terjejas dengan 15,915 mangsa daripada 4,616, keluarga diikuti Segamat (13,319 orang/3,895 keluarga); Kluang (5,270 orang/,525 keluarga); Muar (4,103 orang/1,214 keluarga) dan Kota Tinggi 3,249 orang daripada 865 keluarga.

Tangkak menempatkan 3,007 mangsa melibatkan 870 keluarga di PPS; Mersing (975/292 keluarga); Johor Bahru (511/174 keluarga); Pontian (330 orang/86 keluarga) serta Kulai dengan 63 orang daripada 15 keluarga.

Di PAHANG, jumlah mangsa banjir meningkat sedikit kepada 3,042 orang di 22 PPS tengah hari tadi berbanding 2,978 orang di 23 PPS, pagi tadi.

Sekretariat JPBN melaporkan walaupun banjir di Bera pulih sepenuhnya selepas 29 mangsa terakhir dibenarkan pulang ke kediaman mereka pagi tadi namun pertambahan mangsa direkodkan di Rompin yang merupakan daerah paling teruk terkesan bencana itu.

Setakat ini, 2,717 orang masih berada di 20 PPS sekitar Rompin manakala 296 orang pula ditempatkan di sebuah PPS di Temerloh dan 29 orang lagi di sebuah PPS di Maran.

Di MELAKA, jumlah mangsa meningkat kepada 516 orang daripada 138 keluarga berbanding 493 orang daripada 134 keluarga pada jam 8 pagi tadi.

Sekretariat JPBN, dalam satu kenyataan menyebut satu lagi PPS baharu dibuka di Jasin iaitu Sekolah Kebangsaan (SK) Sungai Rambai pada jam 11 pagi tadi menjadikan keseluruhan lima PPS di daerah itu yang menempatkan 507 orang daripada 135 keluarga manakala satu PPS di Alor Gajah menempatkan sembilan mangsa daripada tiga keluarga.

Di NEGERI SEMBILAN, Pengarah Angkatan Pertahanan Awam Malaysia (APM) Negeri Sembilan, Leftenan Kol (PA) Mohd Nazri Mes Kam berkata jumlah mangsa banjir di negeri ini terus merekodkan penurunan kepada 478 individu membabitkan 123 keluarga di dua PPS di Tampin setakat tengah hari tadi.

Di SELANGOR, jumlah mangsa banjir di negeri itu juga mencatatkan penurunan kepada 13 orang daripada dua keluarga yang ditempatkan di SK Merbau Sempak, Sungai Buloh berbanding 71 orang daripada 17 keluarga, pagi tadi.


Annuar pula dedah komplot Zahid singkir Tok Mat, diminta lawan dalam pemilihan

Tan Sri Annuar Musa hari ini pula mendedahkan komplot Datuk Seri Dr Ahmad Zahid Hamidi untuk menyingkirkan Datuk Seri Mohamad Hasan pada Pemilihan UMNO 2018 yang lalu.

Bagaimanapun, bekas Ahli Parlimen Ketereh itu tidak berminat untuk mengikut rancangan Presiden UMNO kerana tidak mempunyai cita-cita untuk menjadi pemimpin nombor dua dalam parti tersebut.

“Saya sudah sampai Lapangan Terbang Subang waktu itu, dia call suruh saya bertanding, saya kata macam mana nak bertanding, naib presiden pun tak pernah bertanding, macam mana nak bertanding timbalan presiden.

“Saya bukan nak tanding, Zahid tahu saya tak nak bertanding, saya hanya bertanding Majlis Kerja Tertinggi (MKT), dia kata, anggap ini sebagai arahan.

“Saya kata kenapa saya nak kena bertanding? Dia kata sebab Hisham (Datuk Seri Hishammuddin Tun Hussein) tak nak bertanding, dia pula tak nak Tok Mad,” katanya dipetik laporan MalaysiaGazette hari ini.

Sebelum ini, Annuar membuat keputusan untuk bertanding jawatan Timbalan Presiden UMNO dan menentang penyandangnya, Mohamad pada pemilihan parti itu 30 Jun 2018.

Keputusan Annuar menawarkan diri bertanding jawatan tersebut dibuat selepas mengambil kira situasi terkini parti.

Tambah Annuar, Zahid menolak timbalannya susulan keputusan beberapa Pilihan Raya Kecil (PRK) pada 2018 menunjukkan prestasi yang cemerlang di bawah pentadbiran Mohamad.

“Bila Zahid ambil alih, pergi separuh jalan, kita lihat orang marah sangat pada UMNO selagi Zahid pegang. Dia berundur sekejap, bila Tok Mad pegang, UMNO naik mencanak, ini sejarah.

“Data pilihan raya bawah Tok Mad, menang… menang…menang…kemudian bila dia (Zahid) nampak Tok Mad kuat, dia datang balik, claim balik jawatan daripada Tok Mad.

“Dia tak boleh tipu, dia beritahu saya, dia tak nak Tok Mad kuat, sekarang dia kutuk saya kalah, maka dia lantik saya jadi SUA (Setiausaha Agung) UMNO,” katanya lagi.

Annuar mendakwa tiada pilihan melainkan terpaksa menuruti arahan Zahid untuk bertanding jawatan Timbalan Presiden UMNO tanpa keluar berkempen.

“Oleh kerana dia kata, saya dilantik oleh dia, maka saya bertanding, dia pun tahu saya bertanding, saya tak berkempen pun.

“Bukan saya minat sangat dengan jawatan itu, saya ini pekerja parti dan saya orang yang tak ada duit nak tabur sana tabur sini, saya masuklah bertanding, maka saya tak menang, saya tak dukacita, sebab Tok Mad kawan baik saya,” katanya lagi.

Meskipun Annuar tewas namun beliau berjiwa besar dan boleh menerima sesiapa sahaja di dalam UMNO untuk menjadi pemimpin parti itu.

“Saya tanding lawan Tok Mad saya kalah, Tok Mad jadi calon di Rembau, siapa dia pengarah pilihan raya dia? Bukan orang Negeri Sembilan (tapi) saya, saya pengurus kempen, saya penyelaras koordinator pilihan raya Rembau.

“Saya yang atur strategi biar Tok Mad menang dengan majoriti besar, Tok Mad jangka menang 2,000 undi sahaja, saya kata tidak, saya akan buat sesuatu, dia akan menang lebih dari itu,” katanya lagi.


Melindungi umat Islam daripada murtad, kenapa DAP persoal?

Semalam sewaktu sesi soal jawab Menteri di Dewan Rakyat, ketika giliran Menteri di JPM Hal Ehwal Agama Senator Idris Ahmad, ahli Parlimen DAP Bukit Bintang, Fong Kui Lin telah bertanya soalan tambahan:

“Antara lain berbunyi mengapa negara perlu menyekat agama bukan Islam sedangkan Perkara 3 Perlembagaan Persekutuan menjamin kebebasan beragama.”

Soalan ini dibangkitkan berikutan inisiatif kerajaan menyekat pengembangan agama bukan Islam di kalangan penganut Islam melalui RUU Akta Kawalan dan Sekatan Pengembangan Doktrin atau Kepercayaan Agama Dalam Kalangan Orang Islam.

Isu ini cukup jelas dan saya yakin difahami oleh rata-rata rakyat Malaysia yang berbilang kaum dan agama. Cuma yang ekstrem dan tidak sensitif pada kepentingan umat Islam sahaja yang sengaja mahu cetuskan kekeliruan dan perbalahan khasnya antara agama.

Benar Perlembagaan Persekutuan melaui Perkara 3 yang dimaksudkan menjamin hak kebebasan beragama di kalangan rakyatnya. Ia menyebut Islam adalah Agama Persekutuan tetapi agama-agama lain bebas diamalkan di kalangan rakyatnya.

Namun dalam Perlembagaan yang sama Perkara 11 (4) menyatakan undang-undang boleh diperkenalkan untuk mengawal atau menyekat pengembangan apa-apa doktrin atau kepercayaan agama di kalangan penganut Islam.

Hakikatnya bukan sahaja rakyat yang beragama Islam malah yang bukan Islam khasnya di negara ini pun tahu bahawa agama Islam mengikat penganutnya untuk kekal dengan Islam sampai ke penghujung hayat.

Seseorang Muslim tidak boleh memilih menukar agamanya kerana tindakan itu merupakan satu kesalahan besar dalam Islam.

RUU ini diperkenalkan untuk memastikan tidak ada usaha untuk membawa mana-mana individu Muslim warga Malaysia untuk menukar agamanya. Ia jelas menjaga kepentingan dan akidah umat Islam dan sedikit pun tidak menghalang kepentingan agama lain.

Lalu kenapa DAP perlu pertikai?

Adakah DAP mahu melindungi usaha jahat menyebarkan doktrin atau agama bukan Islam di kalangan orang-orang Islam? Mahu lihat umat Islam bebas murtad?

Inilah sikap DAP yang rakyat khasnya umat Melayu Islam perlu tahu.

Sepatutnya ini hak dan kepentingan umat Islam tidak perlulah MP bukan Islam campuri pun sedangkan hak mereka tidak langsung terganggu. Tetapi semalam MP DAP bangkit, lalu beringat-ingatlah semua.

Roslan Shahir Datuk Mohd Shahir
Setiausaha PAS Selangor

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Kekal sokong PN dan Muhyiddin, MCA enggan heret negara dalam krisis politik

MCA mengambil pendirian untuk kekal menyokong kerajaan Perikatan Nasional (PN) yang dipimpin Perdana Menteri (PM) Tan Sri Muhyiddin Yassin sehingga pilihan raya umum akan datang.

Dalam kenyataan biro politik parti itu, keputusan tersebut dibuat selepas mengambil kira implikasi yang akan berlaku sekiranya kerajaan PN jatuh dan dibimbangi ia akan menimbulkan satu lagi krisis politik dalam negara.

“Hakikat dan realiti sekarang jelas, tiada satu pun atau gabungan parti yang boleh membentuk sebuah kerajaan stabil.

“Maka jika kerajaan PN dijatuhkan sekarang, ia hanya akan mengheret negara ke dalam krisis politik yang tidak berkesudahan dan pastinya ia memudaratkan rakyat serta negara,” katanya.

MCA juga menyifatkan langkah PM untuk membawa usul undi percaya ke Dewan Rakyat adalah langkah yang terbaik.

“MCA berpendapat bahawa keputusan YAB Perdana Menteri untuk mengusulkan undi percaya terhadap dirinya pada sidang Parlimen September nanti yang telah diperkenankan oleh Kebawah Duli Yang Maha Mulia (KDYMM) Seri Paduka Baginda Yang di-Pertuan Agong, adalah langkah yang tepat, berdasarkan prinsip Demokrasi Berparlimen dan Raja Berperlembagaan,” kata MCA lagi.

Sementara itu, MCA juga menggesa kerajaan untuk menamatkan bentuk sekatan pergerakan ketika ini.

“MCA juga berpendapat bahawa sudah tiba masanya kerajaan membuka semula sektor ekonomi secara berperingkat, memandangkan program vaksinasi telah berjaya dilaksanakan dengan pantas kebelakangan ini dan dilihat semakin berjaya mencapai matlamat yang disasarkan.

“Perintah Kawalan Pergerakan (PKP) yang dilaksanakan sekarang agak kurang berkesan untuk mengurangkan jumlah kes jangkitan.

“PKP yang berterusan ini akan terus meningkatkan kesengsaraan rakyat yang berhadapan dengan kesukaran mencari rezeki. Vaksinasi rakyat secara menyeluruh merupakan jalan terbaik bagi negara sekarang ini,” katanya.


Bekas ADUN Sedili mengaku tidak bersalah cabul wanita

Bekas Ahli Dewan Undangan Negeri (ADUN) Barisan Nasional Sedili mengaku tidak bersalah di Mahkamah Majistret Muar, hari ini atas pertuduhan mencabul seorang wanita, Januari lepas.

Tertuduh, Rasman Ithnain, 54, membuat pengakuan tersebut selepas pertuduhan ke atasnya dibacakan di hadapan Majistret Amalina Basirah Md Top, lapor Bernama.

Rasman yang kini Ketua Bahagian Bersatu Kota Tinggi didakwa melakukan kekerasan jenayah dengan maksud untuk mencabul kehormatan seorang wanita berusia 27 tahun di dalam sebuah kereta jenis Toyota Vellfire, di Muar kira-kira 5 petang, 13 Januari lalu lepas.

Tertuduh didakwa mengikut Seksyen 354 Kanun Keseksaan yang memperuntukkan hukuman penjara maksimum 10 tahun atau denda atau sebatan atau mana-mana daripada dua hukuman itu, jika sabit kesalahan.

Pendakwaan yang dikendalikan Pengarah Pendakwaan Negeri Tengku Amir Zaki Tengku Abdul Rahman dan Timbalan Pendakwa Raya Hayatul Wirdah Mohd Yunos mencadangkan tertuduh diikat jamin RM5,000.

Bagaimanapun, peguam Muhammad Mohd Nasir dan Muhammad Izzad Syafiq Ismail yang mewakili Rasman merayu jumlah jaminan dikurangkan dengan alasan anak guam mereka memberi kerjasama sepanjang siasatan polis.

Amalina Basirah membenarkan jaminan RM4,000 dengan seorang penjamin dan menetapkan 3 Julai untuk sebutan semula kes dan serahan dokumen.

Mahkamah turut menetapkan 16 hingga 18 Ogos depan sebagai tarikh perbicaraan.


Presiden AS terima dos penggalak

Presiden Amerika Syarikat (AS), Joe Biden menerima suntikan dos penggalak vaksin Covid-19 untuk memberi lebih keyakinan kepada rakyat AS tentang keperluan mendapatkan suntikan tambahan.

“Dos penggalak sangat penting, tetapi ada perkara yang lebih utama adalah untuk memastikan lebih ramai individu mengambil vaksin,” katanya.

Menurutnya, lebih kurang 23 peratus rakyat AS masih belum mendapatkan suntikan vaksin.

Minggu lalu, Pusat Kawalan dan Pencegahan Penyakit (CDC) bersetuju pemberian dos tambahan vaksin Pfizer-BioNTech kepada invidu berumur 65 tahun ke atas, individu dewasa dalam keadaan kesihatan tertentu dan yang bekerja dalam sektor berisiko tinggi.

Biden yang berumur 78 tahun memaklumkan isterinya, Jill juga akan menerima dos penggalak dalam tempoh terdekat.

Selain itu, Biden menepis kritikan bahawa AS perlu memberikan lebih banyak vaksin kepada negara di seluruh dunia yang memerlukan terlebih dahulu, sebelum memberikan suntikan dos penggalak di negaranya.

Jelasnya, AS akan terus membantu dan akan pastikan lebih banyak bantuan serta kerjasama kepada negara lain. – Agensi


Khidmat Nor Shamsiah tak disambung, Shaik Abdul Rasheed jadi Gabenor baharu 1 Julai

Kerajaan tidak menyambung khidmat Tan Sri Nor Shamsiah Yunus sebagai Gabenor Bank Negara Malaysia (BNM) yang akan berakhir pada hujung Jun ini.

Dalam satu kenyataan, BNM mengumumkan Datuk Shaik Abdul Rasheed Abdul Ghaffour akan menggantikan Nor Shamsiah sebagai Gabenor bermula 1 Julai ini.

Abdul Rasheed akan memegang jawatan itu selama lima tahun hingga 30 Jun 2028.

“Beliau akan mengambil alih jawatan gabenor daripada Nor Shamsiah Yunus yang akan menyempurnakan tempoh lima tahun perkhidmatannya pada 30 Jun ini,” kata kenyataan itu.

Sementara itu, Abdul Rasheed berkata pelantikan itu adalah satu penghormatan pada dirinya dan beliau berazam untuk meneruskan usaha Shamsiah di Bank Negara.

“Di bawah kepimpinan beliau, Bank Negara terus memenuhi mandatnya untuk menggalakkan kestabilan monetari dan juga kewangan
meskipun melalui banyak tempoh yang mencabar termasuk krisis pandemik,” katanya.

Abdul Rasheed mula berkhidmat di Bank Negara pada 1988 dan dilantik sebagai timbalan gabenor pada 2016. Beliau memperoleh ijazah

Sarjana Muda Ekonomi daripada Universiti Malaya sebelum melanjutkan pelajaran di Said Business School di Universiti Oxford.

Sepanjang kerjayanya, Abdul Rasheed pernah memegang pelbagai jawatan pengurusan kanan.


11 mangsa penipuan tawaran pekerjaan di Kemboja tiba di KLIA2

Seramai 11 orang lagi mangsa sindiket penipuan tawaran pekerjaan warganegara Malaysia di Kemboja selamat tiba di Lapangan Terbang Antarabangsa Kuala Lumpur 2 (KLIA2) pada pukul 11.55 malam tadi.

Kementerian Luar dalam kenyataan hari ini memaklumkan setakat semalam, seramai 123 daripada 153 orang mangsa sindiket penipuan tawaran pekerjaan di Kemboja telah berjaya diselamatkan, lapor Bernama.

“Kementerian merakamkan ucapan terima kasih dan penghargaan kepada kerajaan Kemboja melalui pihak berkuasa negara itu atas kerjasama baik yang telah diberikan dalam mengesan serta menyelamatkan mangsa.

“Kementerian melalui Kedutaan Besar Malaysia di Phnom Penh akan terus komited dan bekerjasama rapat dengan pihak berkuasa Kemboja untuk mengesan serta menyelamatkan mangsa bagi membolehkan mereka pulang ke tanah air dengan selamat,” menurut kenyataan itu.

Menurut kenyataan itu, individu atau waris kepada warganegara Malaysia yang terlibat dalam sindiket penipuan tawaran pekerjaan di luar negara boleh berhubung secara terus dengan Kementerian Luar melalui Unit Bantuan Konsular Rakyat Malaysia di Luar Negara menerusi e-mel [email protected].

“Selain itu, pihak Kedutaan Besar Malaysia di Phnom Penh juga boleh dihubungi melalui e-mel [email protected] sekiranya terdapat individu atau waris yang terlibat dalam sindiket penipuan tawaran pekerjaan di Kemboja,” menurut Kementerian Luar.


Bajet 2022 terbesar dalam sejarah, bernilai RM322.1 bilion

Kerajaan pentadbiran Perdana Menteri (PM) Datuk Seri Ismail Sabri Yaakob membentangkan peruntukan terbesar bagi Bajet 2022 dalam sejarah negara yang bernilai RM332.1 bilion.

Bajet 2022 bertema “Keluarga Malaysia, Makmur Sejahtera” yang dibentang Menteri Kewangan Senator Tengku Datuk Seri Zafrul Tengku Abdul Aziz hari ini lebih tinggi RM10 bilion (8.59%) berbanding belanjawan bagi 2021.

Untuk rekod, Bajet 2021 yang dibentang kerajaan Perikatan Nasional (PN) hanya bernilai RM314.8 bilion (disemak semula).

Pembentangan Bajet kali ini yang kedua oleh kerajaan semasa berdepan cabaran pandemik Covid-19 dan adalah yang pertama dibawah kerajaan baharu yang dipimpin Ismail Sabri selepas Tan Sri Muhyiddin Yassin.

“Bajet 2022 akan menyediakan sejumlah 332.1 bilion ringgit – yang menyaksikan nilai peruntukan tertinggi berbanding bajet-bajet sebelum ini.

“Daripada jumlah tersebut, Kerajaan bercadang untuk menyediakan RM233.5 bilion bagi belanja mengurus, RM75.6 bilion untuk belanja pembangunan dan RM23 bilion di bawah Kumpulan Wang Covid-19,” katanya di Dewan Rakyat hari ini.

Dalam pada itu, Zafrul juga mengumumkan sejumlah RM2 bilion turut disediakan sebagai simpanan luar jangka dan membuat unjuran defisit fiskal 2022 dijangka berkurang kepada 6 peratus daripada Keluaran Dalam Negara Kasar (KDNK) berbanding 6.5 peratus pada 2021.

Menurut Zafrul, peruntukan Bajet 2022 yang besar kali ini mengambil kira jangkaan peningkatan hasil kerajaan pada 2022.

“Mengambil kira aspirasi, impian dan keperluan ahli Keluarga Malaysia, disamping jangkaan peningkatan hasil kerajaan bagi tahun 2022 kepada RM234 bilion, kerajaan akan terus menyediakan bajet yang mengembang,” katanya lagi.


ADUN keluar parti mahu bertanding tiket parti lain: PN Johor

Tindakan dua Ahli Dewan Undangan Negeri (ADUN) Bersatu yang keluar parti disebabkan mereka menerima tawaran untuk bertanding dalam Pilihan Raya Negeri (PRN) Johor nanti atas tiket parti lain, kata Mohd Solihan Badri.

Ketua Penerangan Perikatan Nasional (PN) Johor itu menyifatkan tindakan dua ADUN yang mengumumkan keputusan meninggalkan parti selepas Dewan Undangan Negeri (DUN) dibubarkan sebagai tindakan tidak wajar, malah tidak menolak rancangan parti politik yang menjadi seteru Bersatu sedang merancang naratif tersebut untuk  melemahkan parti itu menjelang PRN Johor nanti.

“PN percaya ada parti politik tertentu menyediakan naratif berhubung tindakan beberapa ADUN Bersatu, termasuk ADUN Larkin, Datuk Mohd Izhar Ahmad, yang keluar parti semalam.

“Kita percaya ia kononnya dengan harapan untuk menjejaskan kewibawaan serta imej PN dan Bersatu pada PRN Johor nanti.

“Bagaimanapun, tindakan beberapa ADUN itu tidak memberi kesan kepada Bersatu melainkan ia sekadar memenuhi kehendak pihak yang mempengaruhinya berbuat demikian untuk melemahkan parti,” katanya dalam kenyataan, hari ini.

Semalam, Mohd Izhar, yang juga Pengerusi Jawatankuasa Pelaburan, Pembangunan Usahawan, Koperasi dan Sumber Manusia Johor itu mengumumkan keluar Bersatu berkuat kuasa serta-merta.

Terdahulu, Khamis lalu, Ketua Bahagian Bersatu Tebrau, Mazlan Bujang, juga meletak jawatannya, sekali gus mengumumkan keluar parti berkuat kuasa serta-merta.

Mazlan, yang juga ADUN Puteri Wangsa dan bekas Pengerusi Bersatu Johor, dilaporkan berkata, beliau tidak menyertai mana-mana parti setakat ini, namun menyokong kerajaan UMNO dan Barisan Nasional (BN).

Sementara itu, Mohd Solihan, yang juga Ketua Penerangan Bersatu Johor berkata, Mohd Izhar juga cuba merasionalkan tindakan keluar Bersatu dengan memberi pelbagai alasan, termasuk parti sudah hilang hala tuju dan gagal meneruskan agenda penubuhannya.

“Bersatu Johor menyifatkan alasan Mohd Izhar keluar parti selepas mendakwa hilang kepercayaan kepada Presiden, Tan Sri Muhyiddin Yassin, juga tidak berasas, sebaliknya kerana beliau menganggap PN akan tewas dalam PRN Johor, sekali gus akan kehilangan jawatan EXCO dan lantikan ahli lembaga pengarah syarikat kerajaan negeri.

“Justeru, Mohd Izhar beranggapan dengan keluar Bersatu, peluang untuk menyertai parti tertentu dan kekal menjadi EXCO adalah terbuka walaupun mendakwa tidak mahu mempertahankan kerusi DUN Larkin mahupun bertanding di mana-mana DUN lain pada PRN Johor kali ini,” katanya.

Beliau berkata, tindakan dan dakwaan Mohd Izhar itu mencetuskan pelbagai persepsi negatif serta bakal memakan diri beliau sendiri kerana dilakukan ketika DUN sudah dibubarkan bagi memberi laluan pilihan raya diadakan dalam masa terdekat.


Zahid kata PM tak dihormati, tapi terlupa insiden ‘boo’ dalam dewan

Datuk Seri Ahmad Zahid Hamidi mendakwa Perdana Menteri Datuk Seri Ismail Sabri Yaakob tidak dihormati walaupun menjadi ketua kerajaan dan mengkritik Menteri daripada parti lain yang memegang jawatan dalam Kabinet.

Presiden UMNO itu berkata kononnya Naib Presidennya itu diserang oleh ahli jemaah menteri lain, tetapi terlupa insiden ‘boo’ dan sorakan ‘bubar’ yang dilakukan ahli parti itu sendiri terhadap Ismail Sabri dalam perhimpunan raksasa yang diadakan sebelum ini.

Malah, Ismail Sabri juga sebelum ini dikecam oleh Timbalan Pengerusi UMNO Johor, Datuk Nur Jazlan Mohamed yang melabelnya sebagai Perdana Menteri daripada UMNO yang paling lemah dalam sejarah negara kerana didakwa tidak boleh membuat keputusan atau menegaskan kuasanya.

“Tidak pernah seorang Perdana Menteri UMNO selemah ini dalam sejarah negara. Senario yang berlaku dalam pentadbiran kerajaan ketika ini dilihat bercelaru dan mencerminkan kedudukannya yang lemah,” kata Nur Jazlan sebelum ini.

Malah, semasa taklimat khas yang diadakan Zahid pada 27 Ogos lalu selepas Datuk Seri Najib Razak dijatuhi hukuman penjara selama 12 tahun, beberapa kali Ismail Sabri dihina dan diejek oleh ahli UMNO sendiri semasa program tersebut.

Sepanjang ucapannya semasa taklimat tersebut, setiap kali nama Ismail Sabri atau menerusi jawatannya – naib presiden UMNO – disebut, para perwakilan yang hadir dapat didengar memberikan sorakan ‘boo’.

Ketika itu, Ismail Sabri tidak hadir ke taklimat itu kerana menghadiri program lain di kawasan Parlimennya, Bera.

Dalam satu hantaran terbaharu Facebooknya hari ini, Zahid sekali lagi mengulangi Ismail Sabri perlu mengambil langkah membubarkan Parlimen dan mengadakan pilihan raya umum ke-15 (PRU-15).

“Pentadbiran negara jadi bersimpang-siur dengan setiap parti politik dalam kerajaan mentadbir portfolio Kabinet masing-masing mengikut agenda dan fahaman sendiri.

“Negara dibawah pentadbiran kerajaan PN (Perikatan Nasional) disertai sebilangan wakil rakyat Barisan Nasional (BN), namun diketuai pemimpin politik bermuslihat menamatkan lawan politik bagi mengukuhkan kedudukan,” katanya dalam satu kenyataan di Facebook, pada Khamis.

Spekulasi bertiup kencang Ismail Sabri akan menghadap Yang di-Pertuan Agong hari ini bagi memohon pembubaran Parlimen selepas mendapat mandat daripada UMNO untuk mempersembahkan cadangan PRU-15 diadakan segera.

UMNO juga dilihat membuat pelbagai persediaan sebagai isyarat PRU-15 akan diadakan pada masa terdekat.


Bagaimana PRN dapat membebaskan kluster mahkamah?

Sejak Dewan Undangan Negeri Johor dibubarkan bagi memboleh pilihan raya negeri diadakan, dan sejak itulah UMNO berusaha motif langkah itu adalah untuk menstabilkan politik Johor.

Namun bagi pihak lawan mereka terus meratib bahawa pilihan raya negeri ini adalah untuk membebaskan kluster mahkamah.

Kluster mahkamah ialah merujuk kepada Datuk Seri Ahmad Zahid Hamidi, Datuk Seri Najib Tun Razak dan beberapa pemimpin UMNO lain yang berdepan dengan kes mahkamah.

Najib telah didapati bersalah dan masih mengemukakan rayuan, manakala ke mahkamah yang lebih tinggi, manakala Zahid dalam proses pembelaan, selepas terdapat prima facie kes beliau.

Jadi apa kaitan dan bagaimana pilihan raya negeri Johor dan sebelum ini Melaka dapat membebaskan para pemimpin UMNO itu?

Aneh apa kaitan pilihan raya dengan kes mahkamah yang dihadapi mereka dan bagaimana berkaitan dengan kes mahkamah.

Namun apabila dilihat kepada pendedahan oleh Tan Sri Muhyiddin Yassin bahawa kedua-dua pemimpin utama UMNO itu telah meminta beliau masuk campur dengan urusan mahkamah bagi membebaskan mereka, ia lebih jelas dilihat.

Setelah Muhyiddin enggan berbuat demikian kedua-dua pemimpin berkenaan membuat pakatan menarik sokongan kepada Muhyiddin sehinggakan beliau terpaksa meletakkan jawatan Perdana Menteri.

Jadi kemenangan pilihan raya negeri di Johor akan digunakan oleh para pemimpin UMNO untuk mencipta momentum supaya pilihan raya umum diadakan lebih awal sebelum kes membabitkan kedua-dua pemimpin UMNO itu dimuktamadkan keputusannya oleh mahkamah.

Ini bermakna apabila UMNO kembali memerintah dengan majoriti besar, mereka akan masuk campur dengan keputusan mahkamah dan menggugurkan semua pertuduhan atau mempengaruhi keputusan mahkamah.

Ini adalah kerana para pemimpin UMNO berkenaan sehingga ke hari ini masih menganggap pertuduhan dihadapi mereka adalah satu tuduhan bermotifkan politik.

Jika itu berlaku ia adalah hari malang kepada negara ini apabila sistem perundangan dan kehakiman di negara ini hilang integritinya.

Kini terserahlah kepada para pengundi Johor sama ada mereka percaya dengan tuduhan pihak pembangkang terhadap para pemimpin UMNO itu, atau mereka benar-benar yakin ia demi kestabilan dan kemakmuran masa depan negara.

Keputusan di tangan mereka untuk menentukan masa depan negara.

Belang bertempat

Artikel ini kali pertama disiarkan dalam suaramerdeka.com

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Syed Saddiq berdepan dua pertuduhan pindaan salahguna dana Armada

Pihak pendakwaan hari ini mengemukakan dua pertuduhan pindaan berhubung kes pecah amanah RM1 juta dan menyalahgunakan wang RM120,000 milik Armada terhadap Ahli Parlimen Muar Syed Saddiq Syed Abdul Rahman.

Dua pertuduhan tersebut dibacakan di hadapan Hakim Mahkamah Tinggi Kuala Lumpur Mohamed Zaini Mazlan pada prosiding pengurusan kes hari ini dan Syed Saddiq, 29, mengaku tidak bersalah terhadap kedua-dua pertuduhan pindaan tersebut, menurut laporan Bernama.

Mengikut pertuduhan pindaan pertama, bekas Menteri Belia dan Sukan itu didakwa bersubahat dengan Penolong Bendahari Angkatan Bersatu Anak Muda (Armada), Parti Pribumi Bersatu Malaysia, Rafiq Hakim Razali yang mana lelaki itu diamanahkan dengan penguasaan ke atas dana Armada berjumlah RM1 juta, telah melakukan pecah amanah dengan curangnya menyalahgunakan dana itu.

Kesalahan itu didakwa dilakukan di CIMB Bank Berhad di Menara CIMB KL Sentral, Jalan Sentral 2, di sini pada 6 Mac 2020, mengikut Seksyen 406 Kanun Keseksaan, yang memperuntukkan hukuman penjara maksimum 10 tahun dengan sebatan serta boleh dikenakan denda, jika sabit kesalahan.

Bagi pertuduhan pindaan kedua, Syed Saddiq didakwa dengan curangnya menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq melupuskan wang tersebut.

Syed Saddiq didakwa melakukan perbuatan itu di Malayan Banking Berhad, Jalan Pandan 3/6A, Taman Pandan Jaya di sini, antara 8 April 2018 hingga 21 April 2018, mengikut Seksyen 403 Kanun Keseksaan yang membawa hukuman penjara tidak kurang enam bulan dan tidak lebih lima tahun dengan sebatan dan boleh dikenakan denda, jika sabit kesalahan.

Sebelum ini, beliau juga didakwa atas dua pertuduhan iaitu melibatkan diri dalam aktiviti pengubahan wang haram iaitu memindahkan wang masing-masing RM50,000 di dalam akaun Maybank Islamic Berhad miliknya ke dalam akaun Amanah Saham Bumiputera miliknya, yang merupakan hasil daripada aktiviti haram.

Syed Saddiq didakwa melakukan perbuatan itu di sebuah bank di Jalan Persisiran Perling, Taman Perling, Johor Bahru pada 16 Jun dan 19 Jun 2018.

Pertuduhan dikemukakan mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 [Akta 613], yang boleh dihukum di bawah Seksyen 4(1) akta sama, dan sabit kesalahan memperuntukkan hukuman penjara maksimum 15 tahun dan denda tidak kurang daripada lima kali ganda jumlah atau hasil daripada aktiviti haram.

Timbalan Pendakwa Raya Suruhanjaya Pencegahan Rasuah Malaysia (SPRM) Datuk Wan Shaharuddin Wan Ladin berkata tiada perubahan pada tarikh perbicaraan yang ditetapkan sebelum ini dan peguam Gobind Singh Deo yang mewakili Syed Saddiq tidak membantah perkara itu.

Hakim Mohamed Zaini mengekalkan tarikh perbicaraan tersebut.

Mahkamah sebelum ini menetapkan 22 hari bermula 7 hingga 10 Jun, 20-22 Jun, 27 dan 28 Jun serta 4-8 Julai, 13-15 Julai dan 18-22 Julai untuk perbicaraan kes.


Kes saman Zahid-Dr Mahathir ditetapkan pada November tahun ini

Mahkamah Tinggi hari ini menetapkan empat hari bermula 6 Nov untuk mendengar kes saman fitnah Datuk Seri Dr Ahmad Zahid Hamidi terhadap Tun Dr Mahathir Mohamad berhubung dakwaan beliau menggunakan kedudukannya bagi mempengaruhi bekas Perdana Menteri itu untuk campur tangan dalam prosiding kes jenayah yang masih berjalan di mahkamah.

Peguam Mior Nor Haidir Suhaimi yang mewakili bekas perdana menteri itu berkata Timbalan Pendaftar Nor Afidah Idris menetapkan 6 hingga 9 Nov untuk perbicaraan dan menetapkan 14 April bagi pengurusan kes sebelum perbicaraan, menurut laporan Bernama.

“Perbicaraan itu akan didengar Hakim Datuk Rozana Ali Yusoff pada 10 pagi,” kata peguam itu selepas prosiding pengurusan kes secara dalam talian hari ini.

Pada 20 April tahun lepas, Ahmad Zahid selaku plaintif memfailkan saman fitnah itu terhadap Dr Mahathir berhubung dakwaan beliau menggunakan kedudukannya untuk mempengaruhi bekas Perdana Menteri itu untuk campur tangan dalam prosiding kes jenayah yang masih berjalan di mahkamah.

Berdasarkan pernyataan tuntutan, Ahmad Zahid mendakwa Dr Mahathir yang juga Pengerusi Pejuang telah mengeluarkan kenyataan fitnah dengan niat jahat terhadapnya pada Majlis Pelancaran Aspirasi Parti Pejuang di Yayasan Kepimpinan Perdana, Putrajaya pada 23 Feb 2022. Majlis itu diadakan sempena Pilihan Raya Negeri (PRN) Johor ke-15.

Pada hari yang sama juga, rakaman video mengenai kenyataan fitnah pada majlis tersebut telah diterbitkan semula secara langsung di akaun YouTube Astro AWANI yang mempunyai 1.4 juta pelanggan yang boleh diakses melalui Internet, katanya dan setakat writ saman dan pernyataan tuntutan itu difailkan, rakaman video itu mendapat jumlah tontonan 23,443 tontonan.

Beliau mendakwa rakaman video itu telah dilaporkan secara meluas melalui pelbagai medium media sosial iaitu akaun YouTube ‘MalaysiaGazette TV’, Facebook profil ‘Astro AWANI’ dan akaun TikTok ‘MalaysiaGazette TV’ serta portal berita dalam talian seperti Berita Harian Online, Agenda Daily, The Malaysian Reserve, Malaysia Now, Malaymail dan New Straits Times.

Ahli Parlimen Bagan Datuk itu mendakwa kenyataan fitnah tersebut membawa maksud bahawa beliau adalah seorang yang menggunakan jalan pintas untuk menyelesaikan dan menangguhkan perbicaraan kes jenayahnya yang masih berjalan serta menggunakan kedudukannya untuk mempengaruhi Dr Mahathir campur tangan dalam perbicaraan jenayah dan siasatan oleh agensi penguatkuasaan undang-undang.

Ahmad Zahid berkata kenyataan fitnah itu memburukkan dan merosakkan reputasi serta nama baiknya serta kredibilitinya selaku Presiden UMNO dan Pengerusi Barisan Nasional (BN).

Justeru, beliau berkata kenyataan fitnah itu adalah jelas dikeluarkan dengan niat jahat sebagai alat untuk mempengaruhi dan memberikan reputasi buruk serta negatif kepadanya selaku pemimpin tertinggi parti Barisan Nasional, yang secara tidak langsung memberikan imej buruk kepada komponen parti yang bertanding pada PRN Johor.

Plaintif menuntut ganti rugi am, ganti rugi teruk dan teladan, faedah, serta perintah mengarahkan defendan (Dr Mahathir) menerbitkan permohonan maaf yang tidak bersyarat secara bertulis di surat khabar yang akan ditentukan oleh plaintif selain menuntut kos dan lain-lain perintah yang difikirkan sesuai oleh mahkamah.


Sasaran 90 peratus lengkap vaksin hampir dicapai

Tinggal kurang dua peratus sahaja lagi bagi Malaysia mencapai sasaran 90 peratus populasi dewasa melengkapkan vaksinasi Covid-19.

Menurut laporan Bernama, berdasarkan data yang dikongsi Kementerian Kesihatan (KKM) menerusi portal COVIDNOW, 88.4 peratus atau 20,698,852 golongan dewasa, sudah melengkapkan vaksinasi masing-masing setakat semalam.

Setakat semalam juga, sebanyak 120,402 atau 3.8 peratus remaja berusia 12 hingga 17 tahun telah melengkapkan suntikan vaksin COVID-19.

Perincian itu juga memaklumkan sebanyak 224,034 dos suntikan vaksin diberikan semalam membabitkan 122,153 dos pertama dan 101,881 dos lengkap, menjadikan jumlah kumulatif pemberian dos vaksin menerusi Program Imunisasi Covid-19 Kebangsaan (PICK) adalah sebanyak 44,797,925 dos.

PICK dilancarkan pada 24 Feb lepas bagi memberikan vaksinasi untuk membendung pandemik Covid-19 di seluruh negara.

Sementara itu, 117 kes kematian harian akibat Covid-19 dilaporkan semalam dengan 16 daripadanya membabitkan kematian di luar hospital (BID) menjadikan jumlah keseluruhan kes kematian kini 26,876.


[KEMAS KINI] Kematian rekod angka tertinggi

Jumlah kematian akibat Covid-19 di seluruh negara dalam tempoh 24 jam sehingga 12 tengah hari tadi mencecah angka tertinggi sejak pandemik melanda negara awal tahun lalu iaitu membabitkan seramai 393 pesakit.

Ketua Pengarah Kesihatan Tan Sri Dr Noor Hisham Abdullah berkata angka itu, termasuk yang membabitkan kematian dalam kalangan 99 rakyat asing, menjadikan kumulatif sebanyak 15,211 kes kematian setakat ini.

Sepuluh negeri merekodkan peningkatan kes dengan Selangor mencatatkan 125 kematian baharu berbanding 105 semalam, diikuti Melaka (33 hari ini, 4 semalam), dan Kuala Lumpur (61 hari ini, 18 semalam).

Negeri lain yang mencatat peningkatan kes kematian ialah Sabah, Pulau Pinang, Perak, Pahang, Negeri Sembilan, Kelantan, dan Johor.

Menurutnya dalam tempoh 24 jam itu juga 100 kes meninggal dunia sebelum dibawa ke hospital (BID) dilaporkan yang turut membabitkan 50 bukan warganegara.

Pada masa sama beliau berkata 22,657 pesakit juga disahkan sembuh – angka tertinggi kes sembuh yang pernah direkodkan setakat ini – menjadikan keseluruhan 1,359,791 kes sembuh.

“Pada hari ini, Malaysia mencatatkan kes sembuh tertinggi dalam tempoh sebulan yang lepas iaitu sebanyak 22,657 kes. Jika dibandingkan pada 25 Julai 2021, jumlah kes yang didiscaj daripada hospital adalah 1,562 orang dan jumlah ini meningkat kepada 2,153 orang pada 25 Ogos 2021. Ini adalah petanda yang positif,” katanya.

Sebanyak 265,841 kes masih aktif, kata Dr Noor Hisham.

Data 26 Ogos 2021

Jumlah pesakit yang dirawat di unit rawatan rapi juga turun di bawah 1,000 kes apabila kini hanya 990 pesakit dirawat di unit itu, manakala 487 pesakit lagi memerlukan bantuan alat pernafasan.

Terdahulu Dr Noor Hisham memaklumkan 24,591 jangkitan baharu yang turut membabitkan 4,885 warganegara asing dilaporkan dalam tempoh 24 jam itu.

Katanya walaupun hari ini negara mencatatkan jumlah kes tertinggi sepanjang pandemik, kebanyakan kes yang dilaporkan adalah berada di kategori klinikal 1 dan 2 semasa didiagnosa, iaitu 23,939 kes bersamaan 97.3 peratus.

Beliau berkata sebanyak 660 kes atau 2.7 peratus pula adalah daripada kategori 3, 4 dan 5 berdasarkan keadaan klinikal kes semasa baharu didiagnosa Covid-19.

“Ini seiring dengan program vaksinasi yang semakin giat dijalankan di seluruh negeri. Sehingga 25 Ogos 2021, sebanyak 40.8 peratus daripada keseluruhan populasi di Malaysia di mana 56.9 peratus daripada keseluruhan populasi dewasa di Malaysia telah menerima vaksin.

“Secara keseluruhan, 19,761 kes (80.3 peratus) daripada jumlah kes yang dilaporkan pada hari ini tiada atau tidak lengkap vaksinasi,” katanya.

Dr Noor Hisham juga memaklumkan dalam tempoh itu sebanyak 35 kluster baharu dikesan menjadikan keseluruhannya 4,583, tetapi 3,112 kluster telah ditamatkan dengan 1,471 masih aktif.

Daripada jumlah kluster baharu itu, 20 membabitkan tempat kerja, komuniti (sembilan), kumpulan berisiko tinggi (empat) dan satu kluster pusat tahanan di Perak, dan satu kluster pendidikan di Kedah.

Bagi kluster baharu tempat kerja, lapan dikesan di Selangor diikuti Johor (lima), Perak (dua), dan masing-masing satu di Perak, Negeri Sembilan, Melaka, Sabah, Pulau Pinang dan Sarawak.

Kelantan pula merekodkan empat kluster komuniti, diikuti masing-masing dua di Johor dan Sarawak, dan satu di Selangor.

Johor pula merekodkan tiga kluster kumpulan berisiko tinggi, manakala satu di Kedah.

Mengenai kadar kebolehjangkitan, Dr Noor Hisham berkata berdasarkan data terkini pada 25 Ogos 2021, nilai RT Malaysia adalah sebanyak 1.02.

Katanya, negeri yang mencatatkan nilai RT yang tertinggi adalah Sarawak dan Perlis (masing-masing dengan nilai RT 1.22), diikuti oleh Sabah (nilai1.21), dan Pulau Pinang (nilai RT 1.12). Semua negeri mencatatkan nilai RT melebihi 1.0 kecuali Melaka, Selangor, Wilayah Persekutuan Kuala Lumpur, Wilayah Persekutuan Putrajaya, Wilayah Persekutuan Labuan, dan Negeri Sembilan.


UMNO sedia laksana Pelan B jika RoS tolak permohonan, kata Mat Maslan

Jabatan Pendaftaran Pertubuhan (ROS) menolak permohonan pindaan perlembagaan yang dikemukakan UMNO, Datuk Seri Ahmad Maslan tidak menolak parti itu terpaksa mengambil langkah tindak balas selepas ini.

Setiausaha Agung UMNO itu berkata mereka bersedia untuk menjalankan perancangan lain sekiranya tidak mahu mengikut arahan RoS supaya menjalankan pemilihan parti, bagaimanapun tidak mendedahkan butiran lanjut berhubung Pelan B tersebut.

“UMNO ada Pelan B, namun jika tak mahu Pelan B, maka kita akan buat pemilihan parti sebelum 29 Disember ini.

“Bagaimanapun, kita laksanakan Pelan B jika ROS tak lulus permohonan pindaan perlembagaan berbanding membuat pemilihan,” katanya dipetik laporan media.

Ahmad atau dikenali Mat Maslan itu berkata UMNO sebenarnya tidak mempunyai pilihan jika RoS tidak mahu memberikan kelulusan kepada mereka tetapi jika keadaan memaksa Pelan B tersebut akan dilaksanakan.

“UMNO sebenarnya tak mahu buat Pelan B tu. Kita harap ROS luluskan permohonan kerana tak ada sebab ia tidak dilulus kerana ia sama dengan apa yang dilakukan MCA sebelum ini,” katanya.

Ahli Parlimen Pontian itu turut yakin permohonan kepada ROS akan diluluskan kerana UMNO melaksanakan pindaan perlembagaan mengikut prosedur dan proses yang ditetapkan.

Selain itu, pihaknya tidak menjangkakan masalah mendapat kelulusan ROS memandangkan agensi itu pernah meluluskan permohonan sama oleh MCA.

UMNO sebelum ini menangguhkan pemilihan parti di semua peringkat cawangan, bahagian dan Majlis Tertinggi selama 18 bulan selepas penggal 2018/2021 berakhir pada 30 Jun tahun lepas.

Jika dihitung, tempoh 18 bulan itu akan tamat hujung tahun ini dan pemilihan UMNO perlu diadakan sebelum 30 Disember 2022.

Tinggal beberapa hari menjelang tarikh akhir 16 Julai untuk RoS memuktamadkan keputusannya terhadap permohonan dibuat UMNO sebelum ini.

Perwakilan UMNO pada Perhimpunan Agung Khas 15 Mei lalu sebulat suara meluluskan beberapa resolusi untuk membuat pindaan perlembagaannya, termasuk membenarkan pemilihan dalaman selepas pilihan raya umum (PRU).


Jangan biar Najib terus berpura-pura baik jadi hero rakyat, kata Rafizi

Perbuatan berpura-pura baik oleh Datuk Seri Najib Razak tidak sepatutnya dibiar berterusan, sebaliknya sikap hipokrasi itu perlu didedahkan kepada rakyat, kata bekas Ahli Parlimen Pandan, Rafizi Ramli.

Sebagaimana dijanjikannya sebelum ini bahawa beliau akan terus ‘menembak’ Najib, pemimpin PKR itu hari ini terus menyanggah pendapat bekas Perdana Menteri itu supaya kerajaan menyelamatkan Sapura Energy Berhad (Sapura).

Memetik rekod kewangan Sapura yang diaudit bagi tahun-tahun kewangan 2009 hingga 2021, bekas Naib Presiden PKR itu berkata sejak hilang kuasa dan dijatuhkan hukuman penjara 12 tahun kerana bersalah menyeleweng dana pencen rakyat, Najib ghairah cuba bersuara dalam semua perkara kononnya untuk menjadi hero rakyat.

Terbaru, dia mengusulkan supaya Kerajaan Persekutuan campur tangan dengan mengarahkan institusi milik rakyat seperti Petronas, Khazanah atau Permodalan Nasional Berhad (PNB) untuk menyelamatkan Sapura yang berdepan masalah kewangan, katanya dalam kenyataan hari ini.

“Apabila saya bersuara bahawa sebarang usaha untuk menyelesaikan kemelut kewangan Sapura tidak boleh melibatkan wang rakyat, seperti biasa Najib menimbulkan isu kerugian wang rakyat (melalui pegangan PNB di dalam Sapura), kehilangan kerja, kerugian vendor dan pinjaman bank kepada Sapura.

“Pada dasarnya, sebarang permasalahan kewangan mana-mana syarikat korporat tidak boleh melibatkan wang rakyat kerana ia bakal mewujudkan budaya urus tadbir yang lemah.

“Sekiranya syarikat-syarikat swasta ada talian hayat (dengan diselamatkan oleh wang rakyat) setiap kali mereka berdepan dengan masalah kewangan, tidak ada insentif dan pertanggungjawaban untuk syarikat-syarikat swasta menguruskan perniagaan mereka dengan cermat, bijak dan berdaya saing.

“Tambah pula, dalam hal ini, beberapa rekod kewangan Sapura sejak sedekad lalu banyak mengundang kontroversi terutamanya berhubung bayaran kepada pengarah-pengarah eksekutifnya (yang juga mewakili beberapa pemegang saham terbesar Sapura),” katanya.

Rekod kewangan Sapura yang diaudit bagi tahun-tahun kewangan 2009 hingga 2021 menunjukkan pecahan bayaran-bayaran berikut (dibundarkan kepada juta yang terdekat, jika berkenaan).

Semua ini, katanya, berlaku ketika Najib menjadi Perdana Menteri dan Menteri Kewangan.

“Sebagai Perdana Menteri dan Menteri Kewangan, Najib memikul amanah memberi hala tuju dan memastikan institusi dana rakyat seperti PNB dan KWAP mendapat nilai yang terbaik dari pelaburan mereka.

“Malangnya, 90 peratus (atau RM983 juta) dari bayaran RM1,096,717,000 (dalam bentuk gaji, upah, sewa dan yuran harta intelek) kepada pengarah eksekutif yang secara jelas tidak adil kepada PNB dan KWAP berlaku dalam tempoh Najib menjadi Perdana Menteri dan Menteri Kewangan iaitu 2009 hingga 2018.

“Semasa dia ada kuasa dan pengaruh untuk memastikan ribuan kakitangan Sapura tidak terjejas periuk nasi mereka, untuk memastikan syarikat kecil yang menjadi vendor Sapura mendapat bayaran dan pelaburan rakyat mendapat pulangan yang sewajarnya, di mana suara Najib ketika itu?

“Pada masa yang sama, mulai esok saya juga akan membentangkan beberapa kaedah yang boleh dipertimbangkan untuk memastikan Sapura keluar dari kemelut kewangan sekarang dan mengelakkan ribuan kakitangannya kehilangan kerja,” katanya.

Artikel penuh


Kerajaan, pembangkang perhalusi RUU lompat parti 31 Mac

Kerajaan dan Pakatan Harapan (PH) dijadualkan bertemu pada Khamis ini (31 Mac) bagi memperhalusi dan mengemas kini beberapa perkara, berkaitan Rang Undang-Undang (RUU) Anti Lompat Parti sebelum ia dibentangkan pada sidang khas Parlimen, 11 April depan.

Setiausaha Agung PKR Datuk Seri Saifuddin Nasution Ismail berkata pertemuan itu akan melibatkan Jawatankuasa Pemandu Memorandum Persefahaman (MoU) Transformasi dan Kestabilan Politik, yang dianggotai 10 wakil daripada kerajaan dan pembangkang.

Menurutnya Perdana Menteri Datuk Seri Ismail Sabri Yaakob telah menyatakan komitmen kerajaan dalam membentangkan rang undang-undang tersebut, selain meminta pandangan daripada blok pembangkang bagi memperhalusinya sebelum dibentangkan di Dewan Rakyat, lapor Bernama.

“Hanya perlu lakukan fine-tuning atau kemas kini terhadap beberapa perkara atau klausa dalam rang undang-undang itu.

“Perdana Menteri meminta pandangan daripada kami (pembangkang) dan kita kata, aktifkan semula Jawatankuasa Pemandu selain kita bersetuju pada 31 Mac ini untuk mengadakan pertemuan untuk perhalusi perkara-perkara itu,” katanya pada sidang media selepas merasmikan Mesyuarat Agung Tahunan PKR Lembah Pantai di Kerinchi di sini hari ini.

Pada hari terakhir Persidangan Dewan Rakyat pada 24 Mac lepas, Menteri di Jabatan Perdana Menteri (Parlimen dan Undang-undang) Datuk Seri Wan Junaidi Tuanku Jaafar memberitahu dewan, pembentangan Rang Undang-Undang Anti Lompat Parti akan diadakan dalam sidang khas Parlimen pada 11 April.

Wan Junaidi berkata perkara itu dipersetujui Perdana Menteri, malah Perdana Menteri juga bersetuju untuk melanjutkan persidangan khas itu sekiranya tempoh masa satu hari bagi membincangkan rang undang-undang berkenaan, tidak mencukupi.


Bekas MP Labuan bebas tuduhan guna kedudukan dapatkan kontrak

Mahkamah Sesyen Kuala Lumpur hari ini melepas dan membebaskan bekas Ahli Parlimen Labuan Datuk Rozman Isli daripada pertuduhan menggunakan kedudukan dalam mendapatkan kontrak pekerjaan bagi Syarikat Labuan Liberty Port Management Sdn Bhd (LLPM), lima tahun lepas.

Hakim Rozina Ayob membuat keputusan itu selepas mendapati pihak pendakwaan gagal menimbulkan kes prima facie terhadap Rozman, 59, yang juga bekas Ketua UMNO Bahagian Labuan di akhir kes pendakwaan, menurut laporan Bernama.

“Tertuduh dilepas dan dibebaskan tanpa perlu dipanggil membela diri. Pasport tertuduh dan wang jaminan (RM100,000) dikembalikan,” kata hakim itu.

Rozman didakwa atas pertuduhan sebagai seorang pegawai badan awam iaitu Timbalan Pengerusi Lembaga Pelabuhan Labuan (LPL) telah menggunakan kedudukan untuk mendapatkan suapan iaitu kontrak pekerjaan sebagai operator Dermaga Merdeka Pelabuhan Labuan bagi LLPM, yang bapa dan adik lelakinya mempunyai kepentingan dalam syarikat tersebut.

Kesalahan itu didakwa dilakukan di Bilik Mesyuarat TKSU, Aras 9, Kementerian Pengangkutan Malaysia, Jalan Tun Hussein, Presint 4, Putrajaya antara 2.30 hingga 5.30 petang pada 21 Mac 2018.

Pertuduhan dikemukakan mengikut Seksyen 23(1) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24(1) akta sama yang membawa hukuman maksimum penjara 20 tahun serta denda lima kali nilai suapan atau RM10,000 mengikut mana lebih tinggi, jika sabit kesalahan.


Seorang wanita Jepun disahkan tertua di dunia meninggal dunia

Seorang wanita Jepun yang disahkan secara rasmi sebagai orang tertua di dunia meninggal dunia pada usia 119 tahun, menurut laporan BBC.

Kane Tanaka dilahirkan pada tahun 1903, tahun sama dengan penulis tersohor, George Orwell, pada masa Jepun muncul sebagai kuasa global.

Tanaka berkahwin satu abad yang lalu dan mempunyai empat orang anak.

Sisa kehidupannya dihabiskan di rumah jagaan orang tua di Jepun, kebanyakkan masanya menikmati permainan papan dan coklat.

Selepas kematiannya, manusia tertua di dunia yang masih hidup kini Lucile Randon, seorang biarawati Perancis berusia 118 tahun.

Tokoh yang sama tahun kelahirannya, Theodore Roosevelt adalah presiden Amerika Syarikat dan Edward VII adalah Raja British.

Pada tahun kelahirannya juga Wright Brothers melakukan penerbangan pertama kapal terbang dan jelajah Tour de France diadakan buat kali pertama.

Pada tahun berikutnya, Rusia berperang melawan Jepun dan mengalami kekalahan besar.

Tanaka merupakan anak ketujuh daripada sembilan beradik. Dia berkahwin pada usia 19 tahun dan menjalankan pelbagai perniagaan, termasuk kedai mi.

Suaminya, yang tidak ditemuinya sebelum hari perkahwinan mereka, terlibat dalam Perang Kedua China-Jepun pada 1937 manakala anaknya bertempur dalam Perang Dunia II, dan ditahan sebagai tawanan oleh Kesatuan Soviet.

Tanaka sepatutnya mengambil bahagian dalam larian obor di Sukan Olimpik Tokyo tetapi wabak Covid-19 menghalangnya daripada berbuat demikian.

Tanaka dikatakan sering bangun awal awal di rumah jagaannya, menghabiskan masa menelaah matematik dan kaligrafi.

Semasa majlis mengiktirafnya sebagai orang tertua di dunia pada 2019, Tanaka berkata dia lebih gembira berbanding sebelum ini.

Jepun mempunyai penduduk paling tua di dunia. Lebih daripada satu perempat masyarakat berumur 65 tahun ke atas.

Menurut kajian, faktordiet, penjagaan kesihatan, dan ramai orang tua terus bekerja hingga ke usia lanjut antara faktor dikenal pasti sebagai sebab di sebalik jangka hayat yang panjang dikalangan masyarakat Jepun.